17/01/2020 1091 جار خوێندراوه‌ته‌وه\nئەم راپۆرتە لەلایەن رۆژنامەنووس كرمانج هۆشیارەوە ئامادەكراوەو لەئەژمارەكانی خۆی بڵاویكردووەتەوە\nلە كەمپی ''عین ئەسەد'' وەك تیمی كەناڵێ BBC لەگەڵ CNN یەكەمین دەزگا میدیاییەكان بووین، كە گەیشتینە ئێرە، راستی و درووستی لە راپۆرتێكی چەند دەقەیی باس ناكرێت، یان هەر ناشكرێت لەو راپۆرتە باس بكرێت.\nدۆخەكە وەك من ئەیبنیم لەوە ئالۆزترە\nلە رێ فرۆكەخانەی هەولێر لەبەشی سەربازییەكەی لەگەڵ ئەمریكییەكان بەرێ كەوتین بەرەو كەمپی عەین ئەلئەسەدی ئەنبار، لە كاتی دابەزین لەفرۆكە جەنگییەكە، نزیكەی یەك كاتژمێر راهێنانمان پێكرا: لەسەر چۆنێتی خۆ حەشاردان لەئەگەری موشەك باران كردن، جۆری خوێنمان لێوەرگیرا بۆ ئەگەری برینداربوونمان.\nئەمە سێیەم جارە من دێمە كەمپی ''عین ئەسەد'' بەڵام ئەمجارەمان لەجارەكانی تر جیاوازتر بوو، ڕوون و ئاشكرا بوو زۆر شت گۆڕاوە. لە كاتژمێر 6ی ئێوارەوە تا 6ی بەیانی دۆخی نائاسایی رادەگیندرا. بۆ هەر دەرچونێك لە ژورەكەت دەبێ درع لەبەر بكەی، دی فاكت ( شوێنی نان خورادنی سێ ژەمە) كورسییەكانی بە هەڵاوگێراوی لەسەر مێزی نان خواردنەكان دانرابوو، رێگە بە كەس نەدەدرا لەوێ نان بخۆات، دەیانویست رێگر بن لە هەر چەشنە كۆبوونەوەیەك.\nجاری پێشوو هێزەكانی هاوپێمانان زۆر زیاتر بوون، فەرەنسا و بەریتانیا بۆ نموونە هێزیان هەبوو لەم كەمپە، بەڵام ئەمجارە نە بەریتانی لەوێ بوو نە فەرەنسی، بە تەنیا دانیماركی و نەرویجی و پۆلەندی لێ مابوونەوە.\nشوێنی زۆر گرنگ بەر موشەك بارانی ئێران كەوتووە تەنانەت شوێنی خەوی سەربازەكان، مەبەستی ئاراستەی موشەكەكانی ئێران هێزی ئاسمانی ئەمریكا بووە، چونكە هەموو موشكەكان لە سنووری هێزی ئاسمانییەكانی داوە و هێزە زەمینییەكان كەمترین زیانیان بەركەوتووە.\nئەمریكییەكان لە ئێوارەی شەوی هێرشەكە ئاگاداری ئەوە بوون دەكرێنە ئامانج، بەڵام نەیانزانیوە جۆری هێرشەكە چۆن دەبێ، یەكێك لەسەربازەكان پێ وتین: ئێمە پێمان وابوو میلیشیا شیعەكان هێرش دەكەنە سەرمان دوای بوردومان خۆمان ئامادە كردبوو بێنە ناو كەمپەكە و رووبەرووبوونەوە رووبدات.\nهێزەكانی هاوپەیمانان بەر لە چەند كاتژمێرێك دەزانن كە موشەك دێت و بەپەلە زۆربەی فڕۆكە بێ فرۆكەوانەكان و كوپتەر و هێزەكانیان ئەو شەوە لەئەسەد گواسترابوونەوە بۆ كەمپە سەربازییەكانی دیكە، دەیانزانی بە دەقیقی لە ئەسەد و هەولێر دەدرێت.\nهەر موشەكێك كە ئەو شەوە لە كرماشانەوە ئاراستە كراوە ٨ خولەكی كات بردووە بۆ لێدانی ئامانجەكەی، بەڵام ئەوەی جێی تێڕامانە:\nئەمریكا هیچ سیستەمێكی دژە موشەكی نییە، نە لە ئەسەد و نە لە هەولێر، بگرە لە هیچ كەمپێكی سەربازی هاوپێمانان لە عێراق، ئەو دەنگەی شەوی هێرشەكەش لە هەولێر بیسترا، دەنگی ئاگاداركردنەوەی سەربازەكان بووە بۆ خۆ ئامادەكردنیان لەهێرشەكەو خۆ حەشار دانیان لە شوێنە تایبەتەكان، زەنگەكەش پێ دەچێ هەر ئەو كاتە لێدرابێت، كە موشكەكان ئاراستە كراون لە كرماشانەوە.\nئەو موشەكانەی بۆ هەولێر هاتوون، ئاراستەیان نەگۆراوە یان خودی ئێران وەكو ترساندنێك و هەرەشەیەك بە كاری هێناوە یاخود باش ئامانجەكەی نەپێكاوە.\nمن پێم وایە ئەگەری یەكەمە، چونكە لە ئەسەد زۆر بە جوانی ئامانجەكانی پێكاوە.\nحەجمی بۆردومانەكە لە ئەسەد ئەوەندە بچووك نەبووە كە هیچ ئەگەری كوژرانی سەربازی ئەمریكی لە لایەن ئێرانەوە لە پێش چاو نەگیرابێت، بەڵام دەبوایە ئێران لە بەر لایەنگرەكانیان لە ناوخۆی وڵات هێرشیان بكردایە، لە ئەنجام هیچ ئەمریكییەك نەكوژرا و ئەوەش بیانووی بۆ ئەمریكا نەهێشتەوە بۆ دووبارە هێرش كردنە سەر ئێران.\nئەمریكا لە ئێستادا شەری ناوێ، ترامپ تەنیا ئەم كردەوانە بە كار دێنێ بۆ هەڵبژاردنی داهاتوو...\nكوشتنی سولەیمانیش لە چوارچێوەی ئەو بانگەشانە بووە كە لە ئێستاوە بە شێوەی ناراستەخۆ دەستی پێكردووە، بەڵام شەڕ لەگەڵ ئێران دۆخەكەی لێ تێك دەدات لە هەڵبژاردنەكان، چونكە خەڵكی ئاسایی ئەمریكی دۆخی ئابووری و ئاسایشیان لە هەموو شت بۆ گرنگترە، شەڕ لەگەڵ ئێران هەردوو دۆخەكە لە ئەمریكیەكان تێك دەدا و چەكێكی باش دەبێت بۆ ركابەرەكانی لە بانگەشی هەلبژاردن دژی ترامپ، لە عێراقش ترسی ئەمریكا ئەوەندەی لە گروپە چەكدارە شیعیەكانە، ئەوەندە لە شەڕی ڕاستەوخۆی ئێران نییه، باش دەزانن ئێران شەڕی راستەوخۆی لەگەڵ ناكات و لە رێگەی حەشد شەعبی و شیعەوە هەم لەپەرلەمان و حكومەت هەم لە رێگەی ئەم هێرشە شەوانانەی كه دەكرێتە سەریان لە بەلەد و تاجی ناچاری بكات بیر لە كشانەوە بكاتەوە، وەك چۆن دوای پرۆسەی ئازادی عێراق، جیش مەهدی و گروپەكانی دیكه ئەمریكایەن نیگەران كردەبوو و دوای لە رێ پەرلەمان داوای كشانەوەی هێزەكانیان كرد و سەركەوتووش بوون.\nفەرماندەی هێزی پیادەی ئەمریكی لە ئەسەد پێ وتین: عێراقییەكان ئەگەر خوازیاری دەرچوونی ئێمە بن بۆ داهاتوویان خراپە، دەقیق وایە ئەمریكا لە ئەگەری دەرچوونی لە عیراق نایەوێت ئێرانێكی دیكه زیاد ببێت بۆ ناوچەكە. بۆیە وای تێك دەدات كە بە كەس باش نەكرێتەوە.\nهۆكاری بێ دەنگی ئەمریكا لەم مووشەك بارانە لەوانەیە پەیوەندی بە هەڵبژاردنەوە بێت، بەڵام ئەمە بیانوویەكی زۆر باشە بۆ ئەمریكا، بیانوویەكی بەهێز كە هەر كات بیهەوێ دەتوانێ بۆ كاری گەورەتر بەكارێ بهێنێت لە داهاتوودا.\nئەمریكییەكان بەردەوام باس لە نەكوژران و بیرندارنەبوونی سەربازەكانیان دەكەن لەم هێرشە، بەمەش فشار بۆ وەڵامدانەوەی هێرشەكانی ئێران لەسەر خۆ كەم دەكەنەوە، بەڵام پێ دەچێ كاتی بێ ئەم قبوڵكردنە.\nدوای ئێمە بە دەیان دەزگای میدیایی و راگەیاندنیان هێنایە ئەسەد، لە ڕێی دەزگاكانی ڕاگەیاندنەوە دەیانەوێ بە جیهان پیشانی بدەن ئەگەر لە داهاتوو ویستمان شتێك بكەین، ئەوە ئێرانە بەم شێوە هێرشی كردووەتە سەرمان و غەدریان لێمان كردووە، سەربازەكانیان لە كاتی وێنەگرتن دەنێرنە نێو شوێنە سوتاو و وێرانكراوەكان، دەڵێن: ئێمە بۆ شەڕی دژەی داعش هاتووین كە چی ئێران بە ئامانجی گرتوویین، هەموو ئەمانە وەك بەڵگە هەڵدەگرن بۆ كاتی خۆی. وەك چۆن لە K1 لە وڵامی كوشتنی وەڕگێرێك، 40 چەكداری حەشدیان لە قائم كوشت و بە بیانووی سوتانی دیواری دەرەوەی بالوێزخانەو ئەگەرێ هێرش كردنە سەریان، گەورەترین فەرماندەی ئێران و حەشدیان كوشت، ئەگەرچی لەبەرامبەر ئەم هێرشەی ئێران ئێستا بێدەنگن، بەڵام لە داهاتوو بێ دەنگ نابن، گەر وانەبێ چۆن خۆیان وا ستەم لێكراو پیشان دەدەا؟\nچۆن سەربازیان بە زەلیلی دەهێنایە بەردەم كامیرەكەم و بە دڵتنگیەوە بڵێت: ((من خۆم حەشاردابوو و زۆر ترسابووم ئەم شوێنەی، كە موشكی بەركەوت، شوێنی خەوی من بوو و لەگەڵ خانەوادەكەم بەردەوام لێرە قسەم دەكرد، بەڵام بیبینن هیچی لێ نەما.))


سامسۆنگ خۆی بۆ راگەیاندنی گەورەترین و باشترین تابلێت ئامادە دەكات\n19/11/2021 129 جار خوێندراوه‌ته‌وه\nچەند پێگەیەك لە ئینتەرنێت وێنە و زانیارییان دەربارەی تابلێتی نوێی Galaxy Tab كۆمپانیای سامسۆنگ بڵاوكردوەتەوە كە بریار وایە لە سەرەتای ساڵی داهاتوو رابگەیەنرێت و ببێت بە باشترین تابلێتی كۆمپانیا كۆرییەكە.\nبەگوێرەی زانیارییە بەردەستەكان، تابلێتی Galaxy Tab S8 Ultra خاوەنی بۆدییەكی سەرنجڕاكێشە كە لە شوشە و پلاستیك دروستكراوە و بەرگەی شكان وروشان دەگرێت و دورییەكەی (325.8/207.9/5.4) ملیمەترە.\nشاشەی تابلێتە نوێیەكەی سامسۆنگ لە جۆری OLED دەبێت بە قەبارەی 14.6 ئینج و بە وردیی پیشاندانی (2960/1848) پێكسڵ، جێگای باسە توانای نوێبونەوەی شاشەكە 120 هێرتز دەبێت و تابلێتە قەڵەمێكی هۆشمەندی بۆ نوسین و وێنەكێشان لەگەڵ دەبێت.\nچارەسەركەری Snapdragon 898 بۆ تابلێتەكە جێگیركراوە، رامی تابلێتەكە 8 / 12 گێگابایت و بیرگەی ناوەكی 128 / 512 گێگابایت دەبێت.\nشیاوی باسە كامێرای سەرەكی تابلێتەكە (13+5) مێگاپێكسڵ و كامێرای پێشەوەی (8+5) مێگاپێكسڵ دەبێت، توانستی پاتری تابلێتەكە 12000 میلی ئمپێر و توانای بارگاویكردنەوەی 45 وات دەبێت.


ئاگرکەوتنەوە لە کەمپێکی پەنابەرانی ئەڵمانیا\nپۆلیسی ئەڵمانیا ئەمڕۆ دوو شەممە ڕایگەیاند، لە ئەنجامی ئاگرکەوتنەوە لە شوێنی نیشتەجێبوونی پەنابەران و بێنەواکان لە باشوری ئەڵمانیا، دوو کەس گیانیان لەدەستداوە.\nپۆلیسی ئەڵمانیا بە دووری زانی ئاگرکەوتنەوەکە بە دەست ئەنقەست بوبێت، کە بووەتە هۆی گیانلەدەستدانی ئافرەتێکی تەمەن ٥٤ ساڵ و پیاوێکی تەمەن ٥٦ ساڵ، هاوکات بەهۆی هەڵمژینی دوکەڵەوە ژمارەیەکیش دووچاری تەنگەنەفەسی بوون، بێ ئەوەی پۆلیس هیچ زانیارییەکی دیکە ئاشکرابکات.\nئاگرەکە لە کاتێکی بەرەبەیانی زوودا، لە باڵەخانەیەکی شارۆچکەی مارکجرونیخین لە باکوری شاری شتوتگارتی ئەڵمانیا کەوتووەتەوە.\nلەدواى کێشەکانى سووریا و عێراق و ئاوارەبوونى ژمارەیەکى زۆرى هاووڵاتیانى ئەو دوو وڵاتانە، ئەڵمانیا ڕایگەیاند ٧٥٠ هەزار پەنابەر وەردەگرێت، لە ئێستادا بە پێی هەندێک ئامار یەک ملیۆن و ١٠٠ هەزار پەنابەر ڕوویان لەو وڵاتە کردووە.\nلە ماوەی دوو ساڵی ڕابردوودا بەهۆی چوونی ژمارەیەکی زۆر لە پەنابەران بۆ وڵاتی ئەڵمانیا، تا ئێستاش ژمارەیەکی زۆریان لە باڵەخانە و شوێنە زۆر بێ خزمەت و کۆنەکاندا ژیان بەسەر دەبەن، بە تایبەت ئەوانەیان کە تا ئێستا هیچ مامەڵەیەکی یاساییان بۆ نەکراوە لە بواری مانەوە و مافی پەنابەرێتی.\nکۆی سه‌ردان: 16971632


کوردیپێدیا - لە سلێمانی 700 پارچە زەوی بەسەر مامۆستایانی زانکۆ دابەشدەکرێن\n📊 لە سلێمانی 700 پارچە زەوی بەسەر مامۆستایانی زانکۆ دابەشدەکرێن | پۆل: ئامار و راپرسی | زمانی بابەت: 🏳 کوردیی ناوەڕاست\nلە سلێمانی 700 پارچە زەوی بەسەر مامۆستایانی زانکۆ دابەشدەکرێن\nلە سلێمانی بە شێوازی تیروپشک 700 پارچەی زەوی بەسەر بەشێک لە مامۆستایانی زانکۆی سلێمانی دابەش دەکرێت.\nد. ئیدریس کەریم، ئەندامی لیژنەی پرۆژەی مامۆستایانی ناسوودمەندی زانکۆی سلێمانی بە (تۆڕی میدیایی رووداو)ی راگەیاند لەپاش هەشت ساڵ هەوڵدان توانیمان 700 پارچە زەوی بۆ مامۆستایانی ناسوودمەندی زانکۆی سلێمانی دەستەبەر بکەین.\nئیدریس کەریم دەڵێت، لە ساڵی 2008ەوە هیچ پارچە زەوییەک بە مامۆستایانی زانکۆی سلێمانی نەدراوە.\nئەو ئەندامەی لیژنەی پرۆژەی مامۆستایانی ناسوودمەندی زانکۆی سلێمانی ئەوەشی خستەڕوو، زەوییەکان 200 مەترین و کەوتوونەتە نزیک کەمپی نوێی زانکۆی سلێمانی. گوتیشی بڕیار رۆژی پێنجشەممە 17-8-2017 بەشێوازی تیر‌وپشک ئەو زەوییانە بەسەر 700 مامۆستای زانکۆکەدا دابەشبکرێن.\nلە ساڵی 2010، حکومەتی هەرێمی کوردستان 140 یەکەی نیشتەجێبوونی بەسەر مامۆستایانی زانکۆی سلێمانی دابەش کرد. یەکەکانیش لە نزیک کەمپی نوێی زانکۆی سلێمانی بوو.\nماڵپەڕی ڕووداو: 16-08-2017\n➕ ئەم بابەتە لەلایەن: (سەریاس ئەحمەد)ەوە لە: Aug 16 2017 8:29PM تۆمارکراوە\n📷 فایلی وێنە 1.0.1 39 KB Aug 16 2017 8:30PM سەریاس ئەحمەد


شه‌ڕی ئابوری به‌شێکی جیانه‌کراوی پیلانگێڕی دوژمنانه - جام کوردی\nشه‌ڕی ئابوری به‌شێکی جیانه‌کراوی پیلانگێڕی دوژمنانه\nفه‌رمانده‌ی گشتی سوپای پاسدارانی شۆڕشی ئیسلامی ئێران ڕایگه‌یاندووه که شه‌ڕی ئابوری به به‌شێکی جیانه‌کراوی پیلانگێڕی دوژمنانی ئێران داده‌نرێت.\nبه پێی ڕاپۆرتی جام کوردی، لیوا حوسێن سه‌لامی له شاری مه‌شهه‌د ڕایگه‌یاند: له هه‌ر شوێنێک هه‌ڕه‌شه‌یه‌ک هه‌بێت سوپا ئاماده‌یه و هه‌وڵ ده‌ده‌ین پێش سه‌رهه‌ڵدانی هه‌ڕه‌شه‌کان، پیلانگێڕییه‌کان پووچه‌ڵ بکه‌ینه‌وه، به‌م هۆیه‌وه خه‌ڵک سوپا به واتای ئاسایش و سه‌قامگیری ده‌زانن.\nناوبراو وتی: له ڕاستیدا ئێمه له چه‌ندین به‌ره‌ی جیاجیا له شه‌ڕی دوژمنانداین، شه‌ڕه‌کانی ئه‌مڕۆ هێنده ئاشکرا نین، دوژمنان هه‌وڵ ده‌ده‌ن خۆیان به لایه‌نگری ئاشتی بناسێنن به‌ڵام ئێمه هه‌ست به‌م شه‌ڕانه ده‌که‌ین.\nلیوا سه‌لامی به ئاماژه به به‌ره‌کانی شه‌ڕی ئه‌مڕۆ وتی: ئێمه له به‌ره‌ی سه‌ربازی به چه‌ندین شێواز له به‌ره‌نگاربوونه‌وه‌ی دوژمنانداین، ئێوه‌ش ده‌زانن و هه‌ندێک کات هه‌واڵه‌کان سه‌باره‌ت به پێکدادانی هه‌رچه‌نده بچووک بڵاو ده‌بێته‌وه، به‌ڵام سیناریۆکانی دوژمن له‌وه گه‌وره‌تره، شه‌ڕی ئابوری به به‌شێکی جیانه‌کراوی پیلانگێڕییه‌کانی ئه‌وان داده‌نرێت و نه‌خشه‌ی ئه‌وان بۆ ڕووخاندنی که‌رتی ئابوری ئێران و خوڵقاندنی کێشه بۆ خه‌ڵک و بژێوی ژیانی ئه‌وان به‌رده‌وامه.\nفه‌رمانده‌ی گشتی سوپای پاسدارانی شۆڕشی ئیسلامی ئێران وتی: ئه‌وه‌مان سه‌لماندووه که له سه‌رده‌می گه‌مارۆکانیش به پێشکه‌وتن و گه‌شه‌ی وڵات ده‌گه‌ین، ئه‌مه‌ش وڵاتێکی ده‌گمه‌نه که بتوانێت له چه‌ندین به‌ره‌ی به‌ربڵاودا شه‌ڕ بکات، له هه‌مان کاتدا پێشکه‌وتنی هه‌بێت، ئه‌مه‌ش ڕێگایه‌کی پیرۆزه.\nترەمپ: ئێران نایەوێت ببمەوە سەرۆک کۆمار / گەر ببمەوە سەرۆک بە زووترین کات لە گەڵ ئێران دەگەمە ڕێکەوت...


https://1baiser.com ئیسلامییەكان له به‌رده‌م دووڕیاندا |\nHome بیروڕا ئیسلامییەكان له به‌رده‌م دووڕیاندا\nكشانەوە و وەرینی سەركردە ئیسلامییەكان لە حزبەكانیان هەرچەندە مێژووی خۆی هەیە، بەڵام لە ئێستادا بووەتە مۆدێلێكی نوێی سیاسەتكردن و ناوەناوە چەند سەركردەیەك بە بیانووی جیاواز لە حزبەكانیان جیا دەبنەوە، ئیتر جیابوونەوەكە مەبەست و بەرژەوندیی كەسی و دارایی تێدا بێت، یاخود لەبەر نەمان و كاڵبوونەوەی ستراتیژ و فیكر و پەیوەندیی ئەرێنی ئەو ئەندامانە بە حزبەكانیانەوە وا دەكات واز بهێنێت و خۆی سەرقاڵ بە درووستكردنی حزبێكی نوێ بكات یاخود وەك سەركردەكانی ڕابردووی ڕەوتی ئیسلامی لە سیاسەت دوور بكەونەوە.\nڕەوتی ئیسلامی لە هەشتاكانی سەدەی ڕابردوو خۆی لە دوو ڕەوتی ئیسلامیی جیهادی و میانڕەو دەبینییەوە و دوای چەند ساڵێك ئەو ڕەوتانە گەشەیان كرد و توانیان ڕۆڵی بەهێز و باش بگێڕن، بەڵام دوای ساڵی 2003 ئەم ڕەوتە ئیسلامییانە تووشی خەزانی سەركردە و ئەندام و كادێرەكانیان بوون و زۆرجاریش وازهێنانەكانیان دەگەڕاندەوە بۆ بوونی تاكڕەوی لە حزبدا، بەڵام هەر خودی ئەو كەسانە دوای وازهێنانیان لە حزبەكەیان حزبێكی دیكەیان درووست دەكرد و دەبوونە تاكڕەوی حزبە نوێیەكانیان.\nهێزە ئیسلامییەكان لە ساحەی كۆمەڵایەتیی هەرێمی كوردستان ڕۆڵێكی گەورە و كاریگەر و ئەرێنییان بینوە لە بەرچاوڕوونی و ئاشتكردنەوەی هاووڵاتی بە ژیاندۆستی و تێفكرین لە بنەماكانی ژیان و ئایین، بەڵام نەیانتوانیوە لە ساحەی سیاسیدا ئەسپی خۆیان تاو بدەن و كێبڕكێی لایەنەكانی دیكە بكەن، چونكە ئازادیی بۆچوون وەك یەكێك لەو خەسڵەتە ئەرێنییانەی لە نێو حزبە ئیسلامییەكاندا هەیە، هۆكار بووە بۆ زۆری فیكر و بۆچوون لە داهێنان، بەڵام هەوڵیش نەدراوە بۆ جێبەجێكردنی بۆچوونەكان و دواجار ئەم زۆر بۆچوونییەش بووەتە فرەحزبی و ئەوەشمان لە ڕابردوودا بینیوە و ئێستا بەردەوامیی هەیە.\nبێوەفایی، نەبوونی بودجە، لایەنی دارایی و هەوڵەكان بۆ بەدەستهێنانی پۆستی پەرلەمانی و حكومی و كورسی و دەسەڵات و دواجار بەدەستهێنانی مووچەی زەبەلاح و حەسانەوەی چەند كەسێك، حزبە ئیسلامییەكانی لە ڕێڕەوی ڕاستەقینەی خۆیان دوور خستووەتەوە، چونكە وەك پێشتر ئاماژەم پێ كرد ئیسلامییەكان ڕۆڵیكی گەورەیان لە بە مەدەنیكردنی تاكی كورد بینی، بەڵام ئێستا ئەو تایبەتمەندیانەی كە هەیانبوو لە دەستیان داوە، هەر ئەوەش بوو لە هەڵبژاردنەكاندا شكستیان هێنا، هەرچەندە هەستیان بە بەشێك لە شكستەكانیان كردووە و خەریكە دەگەڕێنەوە بۆ لایەنی پەروەردەییەكەیان، بەڵام ئەوەیان بیر چووەتەوە كە شەڕی بەرپرسەكان لەسەر پۆستەكان و خانەنشینبوونیان و دواتر وازهێنانیشیان لە حزبەكانیان وای كردووە ئەندامی خوارەوەی ئیسلامییەكان بێزار بكات و چیتر نەبێتە پەیژەیەك و چەند كەسێكی لێ سوودمەند بن و دواجاریش بێمنەتانە حزبەكەی جێ بهێڵێت.\nچاولێکەریی ژمارەیەكی زۆر سەركردە ئیسلامییەكان لە سەركردە عەلمانییەكان و ئاوڕنەدانەوە لە ڕابردوویان، لە مەبەستیان، لە هەوڵ و ئاكاری ئیسلامییانەیان، هۆكارگەلێكن بۆ دووركەوتنەوە و وازهێنانی ئیسلامییەكان لە حزبەكانیان.\nبە داخەوە بڵاوكردنەوەی وازهێنانەكانی نێو ڕەوتە ئیسلامییەكان جگە لە زیانگەیاندن بەو حزبانە، زیانی زۆریش بە ساحەی سیاسیی هەرێمی كوردستان دەگەیەنێت، چونكە دواجار زۆربەی ئه‌و حزبه بچووكانه بوونەتە سێبەری حزبە باڵادەستەكان و بە پەنجەی شایەتومانی ئەوان هەڵدەسوڕێن.\nپێم وایە، هێزە ئیسلامییەكان دوو ئاڕاستەیان لە بەردەمدایە بۆ داهاتوویان، یان بەو شێوەیەی كە بوونیان هەیە بەردەوام بن و پۆست و كورسی و مووچە بكەنە ئاڕاستەی گەشەی حزبەكانیان و ئەویش بۆ چەند كەسێكیان ئەوا بە دڵنیاییەوە پاش چەند ساڵێكی كەم، خۆریان ئاوا دەبێت، چونكە بەم شێوەیە كاریگەریی كۆمەڵایەتی و سیاسییان نییە، و ڕێكخستنەكانیشیان ئەوەیان لێ قبووڵ ناكەن، یاخود دەبێت بگەڕێنەوە سەر ڕاستە شەقامەكەی كە بۆی درووست بوون، ئەویش پەروەردەكردنی تاكی كوردە لەسەر بنەمای كولتووری كوردی و ئایینیی زۆرینەی خەڵكی كوردستان.


📊 بابەت 374,101 | وێنە 58,963 | پەڕتووک PDF 10,975 | فایلی پەیوەندیدار 42,420 | 📼 ڤیدیۆ 167 | 🗄 سەرچاوەکان 14,587\nفۆڕمی تۆمارکردنی بابەت | بازاڕی دەرمان بازاڕێکی ئازادە و کام کۆمپانیا ئارەزووی لێبێت دەرمان هاوردە دەکات\nلە پاش نۆهەمین کۆبوونەوەی لیژنەی کاروباری تەندروستی و ژینگە و مافی بەکاربەر، ئەمڕۆ لیژنەکە لە پەرلەمانی کوردستان ئامادەبوون بۆ ئەنجامدانی کۆنگرەیەکی رۆژنامەوانی و وا بڕیارە نووسراوێک ئاراستەی ئەنجوومەنی وەزیران و وەزارەتی بازرگانی و دارایی حکومەتی هەرێمی کوردستان بکەن بۆ ئەوەی پێداچوونەوە بە نرخی گومرگ بکرێت. لەمبارەیەوە بەختیار شوکری ئەندامی لیژنەی کاروباری تەندروستی و ژینگە و مافی بەکاربەر گوتی: لە پاش بڕیارەکەی حکومەتی عێراق بۆ پێناسەی گومرگی، ژمارەیەکی زۆری کەلوپەل لە هەرێمی کوردستاندا نرخیان بەرزبووەتەوە، جگە لەوەیش لە هەرێمی کوردستاندا دووکان و مارکێتەکان گرینگی بە پاراستنی خواردەمەنییەکان لە شوێنی فێنکدا نادەن و بەشێکی زۆریان بەهۆی گەرماوە تێکدەچن. زانا مەلا خالید بڕیاردەری لیژنەکە لەم کۆنگرە رۆژنامەوانییەدا ئامادە بوو و گلەیی لەو بازاڕە ئازادەی دەرمان دەکات کە دەرگای بۆ هەموو کارگەکان کردووەتەوە دەرمان هاوردەی هەرێمی کوردستان بکەن، ئەمەیش هەر لەو کاتەدایە یەک دەزگای کوالێتی کۆنترۆڵی دەرمان بوونی هەیە کە بە توانایەکی کەم پشکنینەکانی ئەنجام دەدات. ئەم بڕیاردەری لیژنەی کاروباری تەندروستی و ژینگە و مافی بەکاربەر دەڵێ: ئێمە پشتگیری لە کارگە ناوخۆییەکان دەکەین، بەڵام ئەمە بە مانای ئەوە نایەت، کەلوپەلی هاوردە لە دەرەوە قەدەغە بکرێن چونکە ئەمە بۆ بەرژەوەندی خەڵک خراپە. زانا مەلا خالید دەشڵێ: کرانەوەی دەروازە سنوورییەکان وای کردووە لە هەرێمی کوردستاندا متمانە بە دەرمان نەکرێت، ئەمە بێجگە لەوەیش هەندێکجار گواستنەوەی دەرمان لە نێوان وڵاتان بە هەرێمی کوردستاندا تێدەپەڕێت.


رەهێڵ تەڵعەت دزەیی باس لەكاری سەرپەرشتیاری دەكات | دەزگاى زارى کرمانجى\nلەدیمانەێكی تایبەتی هەفتەنامەی زاری كرمانجی، رەهێڵ تەڵعەت دزەیی، لە وڵاتی نەرویج كاری مامۆستایەتی دەكات و لەبواری پەروەردەو فێركردنیش چەندین بابەت و وتاری نووسیووە و بڵاوی كردونەتەوە، لەم دیمانەیەدا قسە لەسەركاری سەرپەرشتیاری دەكات و دەڵێت لە وڵاتێكی وەكو نەرویج لە نێو پڕۆسەی پەروەردەو فێركردندا سەرپەرشتیار هەڵسەنگاندن بۆ مامۆستا ناكات،بەڵكو سەرپەرشتیار بەم شیوەیەی لە هەرێمی كوردستان هەیە،لەوێ كارێكی لەم جۆرە نییە، متمانە هەبوون بەتواناو لێهاتووی مامۆستا لەسەرووی هەمووشتێكە.\nدیمانە: محەممەد مەحموود- زاری كرمانجی\nلەسەرەتای قسەكانی رەهێڵ تەڵعەت گووتی " كاری سەرپەرشتیار وادەكات كە مامۆستا هەست بكات متمانەی بەتواناكانی ناكرێت. لە وڵاتی نەرویج لە جیاتی ئەم هەستە لەلای مامۆستا درووست بكەن هەوڵدەدرێت ئاست و توانای مامۆستا بەرزبكرێتەوە و بەبەردەوامی جۆش دەكرێت بە زانستی تازە لە بواری پەروەردە و فێركردن، لە قوتابخانەكانی نەرویج هەفتانە سێ كاتژمێر تەرخان كراوە بۆ ئەوەی بەڕێوەبەر كۆبێتەوە لە گەڵ سەرجەم مامۆستایان. بەڕێوەبەر پلان دادەڕێژێت بۆ ئەوەی كەسانی شارەزا لە بواری پەرەوەردە و فێركردن بانگهێشت دەكات بۆ گووتنەوەی وانەو سمینارو كردنەوەی خول بۆ مامۆستایانی قوتابخانەكەی، ساڵانە لە وەزارەتی پەروەردە لە رێگای مۆڵەتی خوێندن مامۆستایان هاندەدەن كە پەرە بە خوێندنیان بدەن..\nدەربارەی ئەركی سەرپەرشتیار و كارەكەی رەهێڵ تەڵعەت دزەیی گووتی " سەرپەرشتیاری پەروەردەیی پلەیەكی ئیداریە كە مامۆستا دوای ئەزموونێكی زۆر لە كاری پەروەردەیی و وانەبێژی و بڕینی پلەكانی جێگری بەڕێوەبەر وە بەڕێوەبەری خوێندنگە پێی دەگات، دوای ساڵانێك كار كردن لەم بوارانەدا و پەیداكردنی ئەزموون و شارەزایەكی زیاتر وەك سەرپەرشتیاری پەروەردەیی سوود لە تواناكانی وەردەگیرێت.\nسەرپەرشتیاری پەروەردەیی لە هەرێمی كوردستان ڕۆڵی چاودێردەبینێت، ئەم كارەش زۆر دوورە لە ئەرك و بەرپرسیاریەتی سەرپەریشتیار.\nمامۆستا دوای تەواو كردنی كۆلێژی پەروەردە و بەدەست هێنانی بەكالۆریۆس لە بواری پەروەردە و فێركردن، وە دوای ئەوەی وەك مامۆستا قبووڵ دەكرێت و متمانەی پێ دەدرێت لە لایەن وەزارەتی پەروەردە وە ئەركی پەروەردە و فێركردنی خوێندكارانی پێدەبەخشرێت، بە بوونی سەرپەرشتیاری پەروەردەیی بەم ئەركەی كە ئێستا هەیەتی بەها ومتمانەی مامۆستا كەم دەكاتەوە.\nسەرپەرشتیاری پەروەردەیی بەم ئەزموون و شا رەزاییە زۆرەی هەیەتی، ناكرێ ئەركەكەی كۆبكرێتەوە لەوەی سەردانی خوێندنگەكان بكات و بەبێ ویستی مامۆستا بچێت بۆ پۆلەكەی و لە دواوەی پۆلەكە دابنیشێت و سەیری مامۆستاكە بكات، بزانێت چۆن مامۆستا وانەكەی دەڵێتەوە و هەڵسەنگاندن بۆ مامۆستایەكە بكات، ئەم شێوازە لە چاودێریكردنە دەرهاوێشتەی نەرێنی زۆر زیاترە لە دەرهاوێشتە ئەرێنیەكانی ، لەلایەك مامۆستا زۆر شپرزەدەبێت و لە باروودۆخێكی دەروونی زۆر ناجێگیر وانەكەی دەڵێتەوە، ئەمەش وادەكات كە مامۆستا باوەڕی بەخۆی لاوازبێت و كۆنتڕۆڵی پۆلەكەی لەدەست بدات. لەبەشێكی تری قسەكانی گووتی " خوێندكارەكان متمانەیان بە توانا و ئاستی مامۆستاكەیان كەم دەبێتەوە، كە دەبێ خوێندكارەكان متمانەی تەواویان بە مامۆستاكەیان و زانیاری و تواناكانی هەبێت، بۆ ئەوەی ئەم زانیاریانەی مامۆستاكە دەیبەخشێت بە خوێندكارەكانی ببێت بە زانست و زانیاری لەلایان، لەو كاتەی خوێندكار متمانەی بە مامۆستا و تواناكانی لاوازدەبێت بیگومان ناتوانێت متمانە بە زانستەكانیش بكات كە مامۆستاكەی پێدەبەخشێت.\nمامۆستا هەست دەكات كە باوەڕ بە توانا و لێهاتوویی ناكرێت و هەردەم لە ژێر چاودێری سەرووی خۆیەتی، ئەمەش وادەكات كە هەست بە بەرپرسیاریەتی نەكات، لە لایەكیترەوە سەرپەرشتیاری پەروەردەیش هەست ناكات كە ڕێز و گرنگی بە ئەزموون و شارەزایەكانی دەدرێت، هەوڵ نادرێت تواناكانی وەك پێویست بەكار بهێندرێت.\nرەهێڵ تەڵعەت پێیوایە " ئەركی راستەقینەی سەرپەرشتیاری پەروەردەیی خۆی لەوە دەبینیتەوە كە ئەم ئەزموون و شارەزاییە زۆرەی هەیەتی بیگوازێتەوە بۆ مامۆستایان و سوودی لێوەربگرن لە ئەركەكانیاندا، هەروەها سەرپەرشتیار ئەركیەتی كە بەدوا تازەگەریەكانی بواری پەروەردەو فێركردن دابچێت و بەدواداچوون بۆ سیستەمەكانی وڵاتانی پێشكەوتوو بكات لە بواری پەروەردە و فێركردن، خوێندنەوەی هەبێ بۆ مێتۆد و تیێۆریەكانی كاری وانەبێژی.\nسەبارەت بەوەی بۆ ئەوەی سوود لە توانا و شارەزایی و ئەزموونەكانی سەرپەرشتیاری پەروەردەیی وەك پێویست وەربگرین دەبێت چی بكەین؟ دزەیی گووتی"دەكرێت سەرپەرشتیار لە رێگای وانە گووتنەوە (محازرە) كە هەموو هەفتەیەك چەند كاتژمێرێك بۆ مامۆستایان شێوازی وانەبێژی و پەروەردەی درووست شیبكاتەوە و بەبەردەوامی تازەگەریەكانی ئەم بوارە بە مامۆستایان بگەێنێت. هەروەها سەرپەرشتی پڕۆژە و گۆڕانكاریەكانی سیستەمی پەروەردە و فێركردن بكەن وە رادەی سەركەوتن و گونجاوی لە گەڵ كۆمەڵگە وكلتووری گەلەكەمان دەست نیشان بكەن.\nبەم شێوەیە ئەركی خۆیان بەباشی بەجێدەهێنن و سوود بە بوارەكە دەگەێنن و مامۆستاكانیش سوودمەند دەبن لە تواناكانیان و ئاگاداری نوێترین شێوازەكانی وانەبێژی دەبن و گەشەبە تواناكانیان دەدەن.\nرەهێڵ دزەیی گلەیشی لەوەهەبوو كە " مایەی داخە لە داموو دەزگاكانی حكومڕانی هەرێمی كوردستان توانا وشارەزایی وپسپۆری خەڵكانێكی زۆر بەهەدەر دەدرێت بەوەی كە لەشوێن و بواری خۆی بەكارناهێندرێت، سوودیان لێوەرناگیرێت بۆ ئەوەی ببن بە بەشێك لە بەرەو پێشچوونی وڵات وكۆمەڵگەكەمان.\nلەكۆتایی دیمانەكەش ئەو وڵاتەی لێدەژیت و كاری مامۆستایەتی لێدەكات وەك نموونەی هێنایەوەو باسی لەئەزموونی ئەو وڵاتە كردوو گووتی " لە وڵاتی نەرویج سەرپەرشتیار نییە.لەوێ متمانە بە تواناو لێهاتووی مامۆستا هەیە، مامۆستا خاوەنی پۆلەكەیە و هیچ كەسێك بۆی نییە بێتە ناو پۆل بێ ڕەزامەندی مامۆستا تەنانەت بەڕێوەبەر یا وەزیریش بێت.


ANF | ئاڵدار خەلیل: پێویستە هەموو کەسێک لەدژی پیلانی پەدەکە و دەوڵەتی تورک هەڵوێستی روونی هەبێت\nپێنجشه‌ممه, 17 Mar 2022, 19:01\nئاڵدار خەلیل ئەندامی دەستەی هاوسەرۆکایەتی پەیەدە رایگەیاند، پەدەکە باشوری کوردستانی کردووەتە گۆڕەپانێکی پیلانەکانی دەوڵەتی تورک و وتی، " دەوڵەتی تورک کاتێک دەڵێت، کۆتایی بە تەڤگەری ئازاد دەهێنێت، پشت بە پەدەکە دەبەستێت. ئەو شتەی کە دەوڵەتی تورک لە گۆڕەپانی نێودەوڵەتی ناتوانێت بکات، پەدەکە دەیکات."\nئاڵدار خەلیل چاوپێکەوتنەکانی نێوان پەدەکە و دەوڵەتی تورک و ئامانجی چاوپێکەوتنەکان و کاریگەریان لەسەر گەلی کورد، بۆ ئاژانسی هەواڵی فورات (ANF) شیکردەوە.\nلەم قۆناغەدا هێرشی گەورە لەسەر گەلی کورد هەیە، پێویستە پەیوەندیەکانی نێوان پەدەکە و دەوڵەتی تورک کە رۆژ بە رۆژ زیاد دەبن، شیکردنەوەیەکی چۆنیان بۆ بکرێت؟\nپەدەکە قەدەری خۆی بە پەیوەندیەکانی خۆی و دەوڵەتی تورکەوە بەستووە. بە روونی دیارە، قەدەری خۆی بە ئاکەپە و مەهەپەوە بەستووە. ئاکەپە و مەهەپە لە مێژووی دەوڵەتی تورکدا، شۆڤێنیترین دەسەڵات بووە. لە بەرانبەر هەبوونی گەلی کورد، دیموکراسی، مافەکانی مرۆڤ و یەکسانیە. پەدەکە قەدەری خۆی بە کەسانی بەم شێوەیە بەستووە. لەگەڵ ئەوان لەنێو پیلانگێڕیدایە.\nلەم قۆناغەدا کە دەوڵەتی تورک سوورە لەسەر هێرشەکانی بۆ سەر کورد، خاکی کورد داگیر دەکات و سیاسەتی لەناوبردن بەڕێوە دەبات، بەرپرسانی پەدەکە یەک بە یەک دەچنە لای ئەردۆغان، لەگەڵ وەزیر و حکومەتەکەیان چاوپێکەوتن دەکەن. لە هەولێر، ئەنقەرە، مونیخ و زۆر شوێنی دیکە چاویان بە یەکدی کەوتووە. هەموو کاتێک لەنێو پەیوەندیدان. ئەوەش بە واتای ئەوە دێت کە پێکەوە لەنێو پیلانگێڕیدان."\n'دەوڵەتی تورکیش پشت بە پەدەکە دەبەستێت'\nبە هاتنی بەهار و نەورۆز کاتێک دەوڵەتی تورک دەڵێت ' تەڤگەری ئازادی کورد لەناو دەبەم و رێگری لە هەموو جموجووڵێکیان دەکەن' پشت بە چی دەبەستێت. پشت بە پشتگیریەکانی پەدەکە دەبەستێت. پەدەکە زۆر جار بە دەوڵەتی تورک وتووە ' لەبەرانبەر شۆڕشی ئازادی من ئامادەم و لەگەڵ تۆدام' و ئەوەشی ئاشکرا کردووە. ئەم پرسە زۆر مەترسیدارە. لە باشوری کوردستان کە بەشێکی کوردستانە، لەگەڵ دەوڵەتی تورک لە بەرانبەر هەبوونی گەلی کورد دەجووڵێتەوە. هەرچەندە ئەم راستیەش هەبێت، هێزەکانی باشوری کوردستان بیر لەوە ناکەنەوە. هەموو گەلی باشور لەسەر ئەم هزرە نییە.\nپەدەکە کە دەستی بەسەر حکومەت و دەزگاکاندا گرتووە، بە دەسەڵات، هەواڵگری و هێزە تایبەتەکانی، باشوری کردووەتە گۆڕەپانێک بۆ پیلانەکانی دەوڵەتی تورک. لەبەرئەوەش بەشداری لە پیلانەکانی دەوڵەتی تورک دەکات. ئەمە بۆ پەدەکە باش نییە. باشترین رێگە بۆ ئەوان ئەوەیە کە پێویستە لەدژی پیلانەکانی دەوڵەتی تورک بن. بەداخەوە ئێمە بە پێچەوانەوە دەبینین. دەبینین هاوکاری دەوڵەتی تورک دەکات. ئەوەش نەک لە بەرژەوەندی گەلی کورد، بەڵکو لە بەرژەوەندی ماڵباتیدایە.\nلەگەڵ ئەوەی پەدەکە بە ئاشکرا بەشداری پیلانەکانی دەوڵەتی تورکدا دەکات، هێزەکانی دیکەی باشور بۆ چی بێدەنگن؟\nماڵباتێک لە باشوری کوردستان بەردەوامی بە ماڵباتی خۆی دەدات. پارتەکانی دیکەی نێو حکومەت خاوەن بڕیار نین، کاریگەریان نییە کە بتوانن بڕیار بدەن و لە هەرێمەکە کاریگەریەکی سیاسی دروست بکەن. لە هەموو باشور ئەو ماڵباتە لەسەر دەسەڵاتە، دەستیان بە سەر هەموو شتێکدا گرتووە. ئەوە شتەی کە ئەردۆغان لە گۆڕەپانی نێودەوڵەتیدا نەیتوانی بیکات، ئەو ماڵباتە دەیکات. بوونەتە هاوبەش و ئەو شتەی ئەردۆغان ناتوانێت بیکات، دەیکات. دەبێت کە هەموو ئەندامانی ماڵباتی بارزانی هاوبەشی ئەم شتە نەبن. دەبێت کە ژمارەیەکیان لە دەرەوەی ئەو شتە بن. بەڵام ئەوانەی لەسەر ناوی بارزانیەکان لەسەر دەسەڵاتن، لەسەر ناوی ئەو ماڵباتە حوکم دەکەن. بەو هۆیەوە باشوری کوردستان وەک دەسەڵاتی ماڵباتی دەبینرێت.\nکاتێک کە بنەماڵەیەک هەموو دەستکەوتەکانی کورد دەخاتە مەترسییەوە\nئەمە کلتورێکی دیموکراتی نییە بۆ کورد زیان بە هەموو بزووتنەوەکانی کورد دەگەیەنێت. بۆ ئێمە ڕەنگە ببێتە هۆی بەهێزبوونی دەوڵەتی تورک. نابێت هێزەکانی کوردستان وا بیر بکەنەوە. بێگومان ئەگەر کوردستانی بن نابێت ڕێگە بەو هێزانە بدەن کە خاکەکەمانیان داگیرکردووە و بەهێز بکرێن. بەپێچەوانەوە دەبێت یارمەتیمان بدەن بۆ ئازادکردنی ناوچە داگیرکراوەکان. ئەوەی ئێستا دەیکەن یارمەتیدانی داگیرکاری.ە کاتێک ئەمە دەبینین، ئێمە زۆر خەمبار دەبین. ئەنەکەسە هاوکاری تورکە. لەگەڵ تورکیا هاوبەشن، کە عەفرین و سەرێکانی و گرێ سپی و جەرابلوس و عەزاز و بابیان داگیرکردووە. ئەمە چۆن دەبێت! ئەمە بێویژدانی و نائەخلاقییە و لەگەڵ نیشتمانپەروەری ناگونجێت. مرۆڤ نازانیت چییان پێ بڵێت. ئەم سیاسەتانە دژی بەرژەوەندی گەلی کوردە.\nدوای کۆبونەوەی نێچیرڤان بارزانی و ئەردۆغان، رۆژەڤێکی بەو شێوەیە دروست بوو کە هێرشێکی نوێ ئەنجام دەدرێت. ئایا ئێوەش ئاگاداری ئەوە هێرشەن؟\nهەندێک زانیاری هەیە کە لەدوای نەورۆزەوە چەند هێرشێک دەکرێتە سەر گەریلاکانی کورد و بزووتنەوە کوردییەکان و دەستکەوتەکانی کورد. ئەمە خزمەتی سیاسەتی دوژمن دەکات و ئەمە خزمەتی بەبزووتنەوەکانی کورد و شۆڕشی دیموکراتی کورد ناکات. پێویستە ئێستا هەموو کەسێک دژی ئەم سیاسەتە بێت. ئەمە تەنها کاری پارتێک نیە. ئەمە ناکۆکی تاکەکەسی نییە.. ئەمە بەو شێوەیە نییە، هەندێک ڕاستی هەیە. هەموو کەس دەبێت بزانێت ئەم بنەماڵەیە و خێزان و پارتانە ناویان هەرچیەک بێت، لەگەڵ دوژمندا کار دەکەن. بەڵام ئێمە بۆ ئازادی تێدەکۆشین.\nهەندێک کەس دەڕۆن و لەگەڵ دوژمن هاوپەیمانی دەکەن. ئەو دوژمنە دەیەوێت ئێمە لەناوببات و ئێوەش یارمەتی دوژمن دەدەن. من ناتوانم بە نیازێکی باش سەیری ئەم پرسە بکەم. دوژمن دەیەوێت ئێمە لەناوببات، دەچیت لەگەڵیدا هاوڕێیەتی دەکەیت، پاشان دەڵێیت ئێمە براین، دەبێت گەلەکەمان ئەم ڕاستیانە بزانن. برایەتی لەگەڵ کەسانێک دەکەن کە دەیانەوێت ئێمە لەناوببەن.\nپێویستە کورد لەبەرانبەر رۆژەڤی هێرشەکە و بەشداری پەدەکە لەنێو هێرشەکەدا چی بکات؟\nپێویستە هەموومان بڵێین " ئیتر ئەمە بەم شێوەیە نابێت، لەگەڵ دوژمندا مەبە" هەتا لەگەڵ دوژمندا بیت، دوژمن تۆ بەکاردێنێت. دەیەوێت شۆڕشەکەمان تێکبشکێنێت و سەرکەوتوو بێت، بۆیە ئێوەش لەناو دەبات. دواتر شکۆ و بەهای تۆش نامێنێت، سڵاوت لێ ناکات. بۆ ئەوەی بەهای ئێوەش هەبێت، پێویستە ئەم شۆڕش و دەستکەوتانە بپارێزرێت، دەبێت گەلەکەمان خۆیان ڕێکبخەن و هەڵوێستی ڕوون لە دژی داگیرکاری و هاوبەشانی داگیرکەران وەربگرن.


وەزارەتی تەندروستی 3484 توشبووی نوێی کۆرۆنا و2015 چاکبوونەوەی ڕاگەیاند » پێگەی تۆڕی میدیای عێراقی\nوەزارەتی تەندروستی 3484 توشبووی نوێی کۆرۆنا و2015 چاکبوونەوەی ڕاگەیاند\nوەزارەتی تەندروستی و ژینگه ئه‌مڕۆ دووشه‌ممه،رایگەیاند، سێ هەزار و484 تووشبووی دیکەی ڤایرۆسی کۆرۆنا دەستنیشانکران و 72 تووشبووی دیکەش گیانیان لەدەستداوە، هەروەها دوو هەزار و 15 تووشبووش چاکبوونەتەوە.\nلە راگەیه‌ندراوی وەزارەتی تەندروستیی كه وێنه‌یه‌كى ده‌ستى ئاژانسى هه‌واڵى عێراقى (اه‌ع) كه‌وتووه ئاماژە بەوە کراوە، لە 24 کاژێری رابردوودا پشکنینی کۆرۆنا بۆ 19 هەزار و 663 کەس کراوە، ئەنجامی پشکنینی سێ هەزار و 484 کەسیان پۆزەتیڤ بوون، بەمشێوەیە:\nبه‌غدا كه‌رخ: 226\nهەروەها دووهەزار و 15 تووشبووی کۆرۆناش چاکبوونەتەوە، بەمشێوەیە بەسەر پارێزگاکاندا دابەشبوون:\nبه‌غدا-شارى پزیشكى: 54\nكۆى گشتى چاكبوونه‌وه :109790(ڕێژه‌ى چاكبوونه‌وه له‌سه‌دا71.5)ه.\nكۆى گشتى توشبوون:153599\nكۆى گشتى ئه‌وانه‌ى له‌نه‌خۆشخانه‌دان:38345\nئه‌وانه‌ى له‌چاودێرى چڕدان: 544\nكۆى گشتى گیانله‌ده‌ستدان: 5464


بەشی یەکەم: گۆردیۆس\nگۆردیۆس یەکێکە لەپادشاکانی مەملەکەتی فریجیا .سیازدە سەدە پێش زایین ، لەخۆرئاوای ئەنادۆڵ ( ئاسیای بچوک )دا فریجیەکان مەملەکەتێکیان بۆخۆیان بنیادنابوو . هاوتابوون بە مەملەکەتی یۆنانیەکان . بەشی سەرەکی رێگای بازرگانی جیهانی ئەو سەردەمە ( ڕیگای ئاوریشم) یان بەدەستەوەبوو.\nبەپێ ی ئەفسانەکانی یۆنان ، گۆردیۆس جوتیارێکی هەژاری مەملەکەتی فریجیابوو. لەپاش مردنی پادشا ، فاڵگرەوەی مەملەکەت دەڵێت هەرکەسێک بەخۆی و عەرەبانەیەکی سەر پشتی گایەکەوە هاتە ناوشارەوە ، بازێک بەسەریەوە نیشتەوە ، ئەوە بکەنە پادشا ، چونکە دابینکردنی خۆشگوزەرانی خەڵکی لێدەوەشێتەوە . لەو رۆژەدا گۆردیاسی جوتیار بەو وەسفانەی فاڵگرەوەکە دێتەوە ناوشارەوە . خەڵکەکەی لەسەر ئامۆژگاری فاڵگرەوەکە دەیکەنە پادشای مەملەکەت.\nگۆردیۆس سەرباری بەپادشابوونی دەستبەرداری عەرەبانەکەی نابێت . بە گوریسێک عەرەبانەکەی بەجۆرە گرێیەک دەبەستێتەوە کە ئەمسەر و ئەوسەری گوریسەکە دیارنیە . بە ڕەعیەتەکەی دەڵێت : زەیوسی خواوەند فەرمانی کردووە ، بۆهیچ سوپا و هێزێک نیە بچێتە سنووری ئەودیو گرێکوێرەی عەرەبانەکەیەوە ( واتە ئاسیا - رۆژهەڵات ) تا ئەو گرێکوێرەیە نەکاتەوە . هەرکەسێکیش سەرپێچی بکات ، زەیوسی خواوەند نەفرەتی لێدەکات.\nلەپاش مردنی گۆردیۆس ، کوڕەکەی میداس دەبێتە پادشا ، هەمان فەرمایشتی زەیوس لەسەردەمی حوکمداری میداس و دواتر لیدیایەکان کاریگەری دەبێت ، سەرباری بوونی هێز و توانای سەربازی فریجیایی و میراتگرەکانیان لیدیاییەکان ، هیچ سوپایەک لەترسی غەزەبی زەیوس نەیاندەتوانی لەعەرەبانەکەی گۆردیاس واوەتربڕۆن بەرەو سنووری ئێرانیەکان لە خۆرهەڵاتدا . تەنانەت فلیپی مەکەدۆنی باوکی ئەسکەندەری مەکەدۆنیش لەسەدەی سێهەمی پێش زاییندا تەواوی مەکەدۆنیا و یۆنان و لیدیا داگیردەکات ، سوپا بەهێزەکەی دەتوانێت بەئاسانی ئەخمینیەکان ( ئێرانیەکان ) لەودیو گۆردیۆسەوە بشکێنێت و ئاسیای بچوک داگیربکات ، بەڵام لەبەردەم گرێکوێرەکەی گۆردیۆسدا ڕادەوەستێت . لەبەر ئەوەی توانای کردنەوەی گرێکەی نابێت ، لەترسی زەیوس ناوێرێت سوپاکەی ئاڕاستەی ئاسیابکات . ئەو گرێکوێرەیە زیاتر لە حەوت سەدە دەخایەنێت . لە ئێستاشدا لەزمانی سیاسیدا هەر پرسێکی ئاڵۆزی سیاسی چارەسەری گران بێت ، پێ ی دەڵێن پرسی گرێکوێرەکەی گوردیۆسە !! تا هاتنی ئەسکەندەری مەکەدۆنی و کردنەوەی گرێکە بەو شێوازەی ئەسکەندەر کە ئاسیا و ئەوروپای پێکەوە بەستەوە . تەواوی رێگای ئاوریشمی خستەژێر رکێفی خۆیەوە.\nبەشی یەکەم : گۆردیۆس\nگۆردیۆس یەکێکە لەپادشاکانی مەملەکەتی فریجیا .سیازدە سەدە پێش زایین ، لەخۆرئاوای ئەنادۆڵ ( ئاسیای بچوک )دا فریجیەکان مەملەکەتێکیان بۆخۆیان بنیادنابوو . هاوتابوون بە مەملەکەتی یۆنانیەکان . بەشی سەرەکی رێگای بازرگانی جیهانی ئەو سەردەمە ( ڕیگای ئاوریشم) یان بەدەستەوەبوو .\nبەپێ ی ئەفسانەکانی یۆنان ، گۆردیۆس جوتیارێکی هەژاری مەملەکەتی فریجیابوو. لەپاش مردنی پادشا ، فاڵگرەوەی مەملەکەت دەڵێت هەرکەسێک بەخۆی و عەرەبانەیەکی سەر پشتی گایەکەوە هاتە ناوشارەوە ، بازێک بەسەریەوە نیشتەوە ، ئەوە بکەنە پادشا ، چونکە دابینکردنی خۆشگوزەرانی خەڵکی لێدەوەشێتەوە . لەو رۆژەدا گۆردیاسی جوتیار بەو وەسفانەی فاڵگرەوەکە دێتەوە ناوشارەوە . خەڵکەکەی لەسەر ئامۆژگاری فاڵگرەوەکە دەیکەنە پادشای مەملەکەت .\nگۆردیۆس سەرباری بەپادشابوونی دەستبەرداری عەرەبانەکەی نابێت . بە گوریسێک عەرەبانەکەی بەجۆرە گرێیەک دەبەستێتەوە کە ئەمسەر و ئەوسەری گوریسەکە دیارنیە . بە ڕەعیەتەکەی دەڵێت : زەیوسی خواوەند فەرمانی کردووە ، بۆهیچ سوپا و هێزێک نیە بچێتە سنووری ئەودیو گرێکوێرەی عەرەبانەکەیەوە ( واتە ئاسیا - رۆژهەڵات ) تا ئەو گرێکوێرەیە نەکاتەوە . هەرکەسێکیش سەرپێچی بکات ، زەیوسی خواوەند نەفرەتی لێدەکات .\nلەپاش مردنی گۆردیۆس ، کوڕەکەی میداس دەبێتە پادشا ، هەمان فەرمایشتی زەیوس لەسەردەمی حوکمداری میداس و دواتر لیدیایەکان کاریگەری دەبێت ، سەرباری بوونی هێز و توانای سەربازی فریجیایی و میراتگرەکانیان لیدیاییەکان ، هیچ سوپایەک لەترسی غەزەبی زەیوس نەیاندەتوانی لەعەرەبانەکەی گۆردیاس واوەتربڕۆن بەرەو سنووری ئێرانیەکان لە خۆرهەڵاتدا . تەنانەت فلیپی مەکەدۆنی باوکی ئەسکەندەری مەکەدۆنیش لەسەدەی سێهەمی پێش زاییندا تەواوی مەکەدۆنیا و یۆنان و لیدیا داگیردەکات ، سوپا بەهێزەکەی دەتوانێت بەئاسانی ئەخمینیەکان ( ئێرانیەکان ) لەودیو گۆردیۆسەوە بشکێنێت و ئاسیای بچوک داگیربکات ، بەڵام لەبەردەم گرێکوێرەکەی گۆردیۆسدا ڕادەوەستێت . لەبەر ئەوەی توانای کردنەوەی گرێکەی نابێت ، لەترسی زەیوس ناوێرێت سوپاکەی ئاڕاستەی ئاسیابکات . ئەو گرێکوێرەیە زیاتر لە حەوت سەدە دەخایەنێت . لە ئێستاشدا لەزمانی سیاسیدا هەر پرسێکی ئاڵۆزی سیاسی چارەسەری گران بێت ، پێ ی دەڵێن پرسی گرێکوێرەکەی گوردیۆسە !! تا هاتنی ئەسکەندەری مەکەدۆنی و کردنەوەی گرێکە بەو شێوازەی ئەسکەندەر کە ئاسیا و ئەوروپای پێکەوە بەستەوە . تەواوی رێگای ئاوریشمی خستەژێر رکێفی خۆیەوە .


بانگه‌وازێک بۆ هه‌موو ناوه‌نده کرێکاریه‌کان،هه‌موو ڕێکخراو‌و لایه‌نه داکۆکیکاره‌کان له چینی کرێکار! |\nبانگه‌وازێک بۆ هه‌موو ناوه‌نده کرێکاریه‌کان،هه‌موو ڕێکخراو‌و لایه‌نه داکۆکیکاره‌کان له چینی کرێکار!\n2011/04/14 at 1:22 PM لێدوانێک بنووسە\nکۆمیته‌ی بەرپاکردنی یه‌کی ئایار له شاری سلێمانی له نوێنه‌رانی کۆمه‌ڵێک ناوه‌ندو کۆڕو کۆمه‌ڵی کرێکاری و لایەن له کۆبوونه‌وه‌یه‌کدا که له ١٣-٤ ئەنجام درا، پێکهات و ده‌روازه‌ی بۆ به‌شدار بوونی هەموو چالاکوان‌و کۆڕو کۆمه‌ڵه کرێکاریه‌کان کراوه‌یه. ئه‌م کۆمیته‌یه به مه‌به‌ستی یادکردنه‌وه‌ی یه‌کی ئایار خۆی بۆ ئه‌نجامدانی ئه‌م چالاکیانه‌ی خواره‌وه ئاماده کردووه:\n1- ڕێپێوانی کرێکاران به بۆنه‌ی یه‌کی ئایاره‌وه بەرەو سەرای ئازادی.\n2- گرتنی میتینگی جەماوەری لە گەڕەکەکان، بۆ تەبلیغ و قسەوباس سەبارەت بە یەکی ئایار.\n3- بڵاوکردنه‌وه‌ی ڕاگه‌یاندن‌و پۆسته‌رو هه‌ڵواسینی لافیته له ناو شاردا.\n4- سازدانی پێشانگای هونه‌ری جۆراوجۆر.\n5- یادکردنەوەی ڕۆژی کرێکارانی قوربانی کار ٢٨-٤ لە سەرای ئازادی.\n6- سازدانی سیمینار بە بۆنەی ڕۆژی قوربانیانی کارەوە .\nڕۆژی یه‌کی ئایار ڕۆژی به‌رزکردنه‌وه‌ی ده‌نگی ناڕه‌زایه‌تی یه‌کگرتووی چینایه‌تیمانه به‌رامبه‌ر چه‌وسانه‌وه‌و مه‌ینه‌ته‌کانی سیسته‌می سه‌رمایه‌داری. ئایاری ئه‌مساڵ له کوردستان به دروشمی (کریکارانی کوردستان وەرنە مەیدان، نا بۆ جیاوازی چینایەتی، نا بۆ سەرکوت و بێ مافی) به‌رپا ده‌که‌ین. سەردێڕی خواستە کرێکاریەکانی ئایاری ٢٠١١ برێتین لە:\nدیاریکردنی لانی که‌می کرێ‌و مووچه‌ی مانگانه‌ی کرێکاران به 1 ملیۆن دینار. سنووردارکردنی لانی زۆری موچەی کاربەدەستان بە ٦ ملیۆن دینار.\nوه‌لانانی سه‌رجه‌م ئه‌و به‌ڕێوبه‌رانه‌ی که به‌هۆی مه‌حسوبیه‌ت و مه‌نسوبیه‌ته‌وه دامه‌زراون، ئەوانەی خواست و مافه‌کانی کرێکاران و کارمەندانیان ژێر پێ ناوه. بەشداری کرێکاران لە دیاریکردنی بەڕێوبەرانی نوێ.\nهه‌ڵوه‌شاندنه‌وه‌ی هه‌موو ئه‌و سه‌ندیکایانه‌ی که حزبه ده‌سه‌ڵاتداره‌کان له‌سه‌روو کرێکاران و کارمه‌ندانه‌وه دروستیان کردوون و دایانسپاندوون. بە ڕەسمی ناسینی ئازادی بێ قەیدو مەرجی ڕێکخراوبوون و مانگرتن.\nسنووردارکردنی ته‌عیناتی کاتی بە شەش مانگ‌و گۆرینی هه‌موو ته‌عینکراوه کاتییه‌کان لەو ماوەیە زیاتر به هه‌میشه‌یی، به‌جۆریک که ته‌واوی ما‌فه‌کان و بیمه کۆمه‌ڵایه‌تییه‌کان بیانگرێته‌وه.\nجێبەجێکردنی تەواوی خواستە ڕاگەیەنراوەکان لە لایەن ئەنجومەنی کاتی مەیدانی ئازادی.\nکۆمیته‌ی بەرپاکردنی یه‌کی ئایار بانگه‌وازی هه‌موو کۆڕ‌و کۆمه‌ڵ‌و ناوه‌نده کرێکاریه‌کان ده‌کات که له‌پێناوی ئه‌نجامدانی ئه‌و چالاکیانه‌ی له‌سه‌ره‌وه باسکراون‌و بۆ یه‌کگرتووکردنی ڕیزه‌کانمان له‌پێناوی خواسته کرێکاریه‌کانمان به کۆمیته‌وه په‌یوه‌ست بن. هەموو پەسەندکراوەکانی کۆمیتە بۆ قسەوباس و گۆڕانکاری کراوەن.\nکۆمیته‌ی بەرپاکردنی یه‌کی ئایار\nبه‌م ژماره ته‌له‌فۆن‌و ئه‌دره‌سانه ده‌کریت په‌یوه‌ندیمان پێوه بگرن:\nوەستا ئیبراهیم ٠٧٧٠١٩١٢٩٨٨ وەستا حسێن ٠٧٧٠١٩٥٧٥٨٨\nئه‌مه‌ریکا:ده‌ستگیركردنی سه‌رۆکی پێشوی کۆتدیڤوار،په‌یامێكه بۆ سه‌رجه‌م دیكتاتۆره‌كان\tیادکردنه‌وه‌ی کاره‌ساتی ئه‌نفال له سه‌رای ئازادی به ڕیوه چوو


به‌حره‌ین هێزه ئاسایشـیـیه‌کانی خۆی ده‌خاته حاڵه‌تی ئاماده باشیـیه‌وه\nبنه‌ماڵه‌ی فه‌رمانڕه‌وای به‌حره‌ین هێزه ئاسایشیـیه‌کانی وڵاته‌که‌ی خسـتۆته بارێـکی به‌رزی ئاگاهیـیه‌وه پـێش ئه‌و خۆپـیشـاندانی ناڕه‌زایی ده‌ربڕینه‌ی دژی حکومه‌ت که ئۆپـۆزسیۆن به‌رنامه‌ی بۆ ئه‌مڕۆ دووشه‌ممه دانابوو له ڕێی ماڵپه‌ڕه کۆمه‌ڵایه‌تی و میدیایـیه‌کانه‌وه.\nڕێـکخراوه‌کانی ئۆپـۆزسیۆنی به‌حره‌ین ڕۆژی دووشه‌ممه‌یان ناوناوه به ڕۆژی توڕه‌بوون وه‌ک ناڕه‌زایی ده‌ربڕین به‌وه‌ی به نه‌بوونی ڕیفۆرمی دیموکراسی ناودێری ده‌که‌ن له لایه‌ن فه‌رمانڕه‌وایانی سووننه‌ی ئه‌م دورگه‌یه‌ی که‌نداوی فارسه‌وه.\nده‌مێ سـاڵه شیعه‌کانی به‌حره‌ین که زۆرترایه‌تین له وڵاته‌که‌دا گازنده‌ی جیاوازیکردن ده‌که‌ن له لایه‌ن ده‌سـتوری پاشـایه‌تی بنه‌ماڵه‌ی ئال خه‌لیفه‌وه.\nده‌سه‌ڵاتدارانی به‌حره‌ین ده‌سـتیان کردووه به دانانی هێزی ئاسایشی له چوارده‌وری گونده شیعه‌نشینه‌کان به مه‌به‌سـتی چاودێریکردنی جموجۆڵه‌کانی خه‌ڵک.\nڕێـکخه‌رانی ئه‌م خۆپـیشـاندانانه‌ی ئه‌مڕۆی به‌حره‌ین، ئه‌مڕۆ دووشه‌ممه‌یان بۆ خۆپـیشـاندانه‌که‌یان دیارکردووه تا هاوکات بێت له‌گه‌ڵ ده‌یه‌مین سـاڵیادی ئه‌و ڕیفراندۆمه نیشـتیمانیـیه‌ی له‌سه‌ر ڕیفۆرمی سیاسی کرا به پـێشـنیازی شـا حه‌مه‌د بن عیسـا ئال خه‌لیفه وه‌ک وه‌ڵامێـک بۆ ئه‌و ناڕه‌زایـیانه‌ی له سـاڵانی نه‌وه‌ده‌کاندا له شه‌قامه‌کانی به‌حره‌ینه‌وه ده‌رده‌بڕان.


9/6/2019 9:24:10 PM\n14343 جار خوێندراوەتەوە\nباسکردنی ئەوەی قوباد تاڵەبانی جێگری سەرۆک وەزیرانی ھەرێمی کوردستان چەند و چۆن دەسەڵاتی ھەیە،پەیوەندی بە کێشە ناوخۆیەکانی یەکێتی و شەڕی باڵەکانی ھەیە بە تایبەتیش وروژاندنی ئەو پرسە لەو دەمەدا کە یەکێتی بڕیارە کۆنگرە ببەستێ و تێیدا چارەنووسی یەکێتی و سەرکردایەتیەکەی یەکلایی بکەنەوە،تا لە سازدانی کۆنگرە نزیک ببینەوە کە چاوەڕوان دەکرێ بەر لە کۆتاییھاتنی ئەوساڵ ببەسرتێ ئەوە شەڕی باڵەکان و لە ناو باڵەکانیش شەڕی کارەکتەرەکان توندتر دەبێ تا رادەی شکاندنی ئێسکی یەکتر.\nبارودۆخی ناوخۆیی و ھەرێمایەتی ھەرێمی کوردستان لە ساڵانی رابردوو جۆرێک مامەڵەی تایبەتی نێوان پارتی و یەکێتی پێویست بوو لە راگرتنی دڵی یەکدی و راگرتنی ھاوسەنگی لە دەسەڵاتدا ھەبوو،بەڵام قۆناغی ئێستا پیویستی بە داڕشتنەوەی سەرلەنوێی پەیوەندیەکان و شێوازی بەشداری و ھاوبەشی لە حوکمڕانیدا دیاری بکرێتەوە،ئەوەشیان بۆ دوورکەوتنەوە لە یەکتری نا یان ھەوڵدان بۆ قۆڵبادانی یەکدی و تۆڵەکردنەوە کە ھۆکارەکەی عیناد سیاسی و بەرچاوتەنگی حیزبی بێت،بەڵکو بۆ راستەڕێ کردنی پڕۆسەی حوکمڕانی و قوڵکردنەوەی دیموکراسیەت بێت و لە ھەمووشیان گرنگتر ھەر کەسە و کاری خۆی بکات.\nئەو میدیا و کەسانەی کە پەیوەندی نێوان سەرۆک وەزیران و جێگرەکەی بە ناجێگیر و گرژ وەسف دەکەن زیاتر سەر بە ئامۆزاکەی جێگری سەرۆک وەزیرانن و ئەوەش ئاماژەیەکە بۆ قوڵتربوونەوەی شەڕی کۆنگرە و جێگرتنەوەی رەوانشاد مام جەلال لە نێوان کوڕەکانی و برازاکانیدا،ھەروەھا ھەوڵدانی ئامۆزاکانی کاک قوبادیش نیشان دەدا لە موخاتەبە کردنی عاتیفەی یەکێتیەکان و ھەوڵدان بۆ بە ئاگاھێنانەوەی ئەو یادەوەریە مێژوویە ناشیرنان کە بەرھەمەکەیان شەڕی ناوخۆ و لێکترازاندنی ناو ماڵی کورد بووە،تەنھا بۆ ئەوەی خۆیان وەک نەیاری سەرسەختی پارتی نیشان بدەن و ئەو پەیامە بگەیەنن کە ئەوانن جێگرەوەی راستەقینەی تاڵەبانی.\nئەو نووسەرانەی لەو بارەیەوە دەنووسن و ئەو دەزگایانەش کە نووسینەکان بڵاو دەکەنەوە لە ئێمە مانان باشتر دەزانن پۆستی سەرۆک وەزیران و پۆستی جێگری سەرۆک وەزیران جیاوازیان ھەیە ئەوەش بە یاسا ریکخراوە،ھەردوو پۆستەکە تەواوکەری یەکترن و پێکەوە بوونیان لە بڕیاردان و حوکمڕانی پێویست و گرنگە؟ بە دڵنیایەوە وەڵامەکەی بەڵێیە بە تایبەتیش بۆ واقیعی ھەرێمی ئێمە،بەڵام ئەوەیان ھیچ لەو ڕاستیە ناگۆڕێ کە جێگری سەرۆک وەزیران دەتوانێ ئەو سەڵاتانە موماڕەسە بکات کە سەرۆک وەزیران دەیداتێ،ئەوەش نە کەمکردنەوەی لە کەسایەتی و پێگەکەی نە دژایەتی کردنیەتی بەڵکو کارێکی ھەرە ئاسایی و یاساییە و پێویستە لەمەودوا لەگەڵی رابێین.\nلە ھەرێمی کوردستان نا بەڵکو لە ناوخۆی بەریتانیا چەند کەس ناوی جێگری سەرۆک وەزیران دەزانن،یان ھەر وڵاتێکی دیکە،بۆ دەبێ لە ھەرێمی کوردستان بەردەوام ناوی سەرۆک وەزیران و جێگرەکەی بەیەکەوە بێ؟ یان دەسەڵات لە نێوانیاندا دابەش دوو بکرێ و ھەرێمی کوردستانیش ھەر بە دوو بەشی بمێنێتەوە!\nباشە چەندین ساڵە ھەموومان باسی دەردی کوشندەی دووئیدارەیی و لێکەوتە خراپەکانی ناکەین،باسی جیاوازی ھەبوونی خزمەتگوزاری لە نێوان ھەولێر و سڵێمانی و زۆنی کەسک و زەرد ناکەین، ئەگەر وایە بۆ روبەڕوبوونەوەی ئەو دابەشکاریە خراپە و ئەو ناعەدالەتیەی لە نێوان شارەکان و خزمەتکردنی ھاوڵاتیان ھەیە دەبێ لە دژی بووەستینەوە،ئەوەش بە کردار دەکرێ نەک بە دروشم و لێدوان بۆ میدیا.\nئەوەی سەرۆک وەزیران و جێگرەکەی دەیکەن ھەنگاونانە بە ئاراستیەکی باش و راست و کار و بڕیارێکی تەندروستە بۆ مسۆگەر کردنی ئایندەیەکی باشتر لە مۆدێلی حوکمڕانی کوردستان،ئەوەش بە پلە یەک خزمەت بە ھاوڵاتیانی ئاسایی دەکات کە بە شێوەیەکی باشرە خزمەتگوزاریان پێبگات و حکومەت بە یەک دەستی بتوانێ باشتر خزمەتیان بکات.


07/04/2020 ژمارەی بینراو 177\nئینزلاقی فه‌قه‌راتی پشت\nئینزلاقی فه‌قه‌راتی پشت ئازارێكی بێزاركه‌ره و هۆكاری جیاوازی هه‌یه له‌م بابه‌ته‌دا دكتۆره هه‌ڤین كه‌مال پزیشكی پسپۆڕی ئازار و به‌نج گرنگترین نیشانه‌کان و چۆنیه‌تی چاره‌سه‌ری ده‌خاته ڕوو.\n1- پشت ئێشه یان ئازار له سمت یان ئازاری زۆر له قاچ و پێیەکان ؛ زۆر جار لایه‌کی له‌ش ئێشێت یان ئازاری زۆرتره.\n2-سڕبوون یان ته‌زوو هاتن یان هه‌ست کردن به مێروله‌کردنی له سمت و قاچ تا په‌نجه‌کانی پێی، زۆر جار لایه‌کی له‌شه یان زۆرتره له لایه‌که‌ی تر، ھەندێک جاریش ھەستکردن بە گەرمی و سوتانەوە دەکەیت لە پێیەکاندا .\n3- بێهیزی یان پوکانه‌وه‌ی ماسولکه‌کانی قاچ و پێ و پشت : بۆ نموونه ناتوانیت له‌سه‌ر نووکی پێ بووه‌ستیت .\n4- ئازاره‌که‌ت به پێکه‌نین ، پشمین ، کۆکه زیاتر ده‌بێت .\n5- ئازاری پشت و نیشانه‌کانی ترت زیاتر ده‌بێت دوای پشوو و ئیسراحه‌ت و دانیشتنی زۆر .\n6- نیشانه‌کانی نه‌خۆشیه‌که به هه‌ندێ جووڵه زیاد ده‌کات وه‌ک نوشتانه‌وه‌ی پشت ، سوژده بردن ، که‌وتنه سه‌ر لا ، چه‌مینه‌وه .\n7- ھەندێک جار کەدەگاتە حاڵەتێکی خراپ، لەوانەیە کۆنتڕۆڵی میزکردن و پیسایکردن لەدەست بدەیت .\nگرنگترین هۆکاره‌کانی ئینزلاقی فه‌قه‌راتی پشت :\n1- شت به‌رز کردنه‌وه به شێوه‌ی هه‌ڵه؛ بۆ نموونه به‌کارهێنانی ماسوولکه‌کانی پشت له جیاتی ماسوولکه‌کانی قاچ و ئه‌ژنۆ.\n2- سوڕانه‌وه یان ئاوه‌ڕدانه‌وه له کاتی هه‌ڵگرتنی شتی قورس به شێوه‌ی هه‌ڵه .\n3- به‌رکه‌وتنی زه‌بر به بڕبڕه‌کانی پشت وه‌ک له کاتی که‌وتن ، وه‌رزش ، ڕووداوی هاتووچۆ .\n4- جووڵه‌ی کتوپڕ ؛ وه‌ک هه‌ڵگرتنه‌وه‌ی قه‌ڵه‌م یا هه‌ر شتێکی تر به تایبه‌ت دوای دانیشتی زۆر یان پاڵکه‌وتنی زۆر.\n5-له‌گه‌ڵ تێپه‌ڕ بوونی ته‌مه‌ن کڕکڕاگه‌ی نێوان بڕبڕه‌کانی پشت وشک ده‌بێته‌وه و بێهێزتر ده‌بێت بۆیه ئه‌گه‌ری ئینزلاق زیاد ده‌کات .\n6- هۆکاری بۆماوه‌یی : له هه‌ندێک خێزان دا زیاتره .\nئه‌و حاڵه‌تانه‌ی ئه‌گه‌ری ئینزلاق زیاتر ده‌که‌ن :\n- قه‌ڵه‌وی و زۆری کێش .\n-دانیشتن بۆ ماوه‌ی زۆر : بۆ نموونه له شۆڤێر و فه‌رمانبه‌ری پشت کۆمپیوته‌ر زیاتره .\n-ئه‌و که‌سانه‌ی شتی زۆر قورس به‌رز ده‌که‌نه‌وه به هۆی پێشه‌کانیان یان هه‌ندێ وه‌رزش .\n-که‌می جووڵه و ئه‌نجام دانی وه‌رزش .\nشێوازی ده‌ست نیشانکردنی :\n1-نیشانەکان و پشکنینی نەخۆشەکە لەلایەن پزیشکی پسپۆڕەوە دەرکەوتنی نیشانە سەریریەکان .\n2- تیشک ؛ تیشکی ( X-Ray ) ، ئەشیعەی تەنوری ( MRI) و سیتی سکان .\n3- هێڵکاری ماسوولکه‌کانی قاچ وپێ ( EMG ) .\n4- پشكنینی خوێن به گوێره‌ی نه‌خۆشه‌که پزیشک بڕیاڕ ده‌دات.\nشێوازی گشتی چاره‌سه‌رکردنی ئینزلاق :\nلە ئێستادا زۆربەی حاڵەتەکان پێویستیان بەنەشتەرگەری نیە و ده‌توانرێت چاره‌بکرێت له ڕێگه‌ی :\n1- دابه‌زینی کێش له‌و که‌سانه‌ی قه‌ڵه‌ون یان کێشیان زۆره .\n2- ده‌رمانی ئازارشکێن به تایبه‌ت جۆری ( NSAID) وەکو : ڤۆڵتارین ، پرۆفین ، ناپرۆکسین ، مۆبیک ..ھتد، به‌ڵام نابێت بۆ ماوه‌یه‌کی زۆر و به‌رده‌وام بخورێت و دەبێت لەژێر چاودێری پزیشکدا بێت .\n3-بەکارھێنانی ھەندێ دەرمان کەبۆکەم کردنەوەی فشاری دەوری دەمارەکان بەکاردێن و لەگەڵ کەم کردنەوەی ڕۆشتنی سیگناڵی ئازار بۆ مێشک و زیادکردنی ماددەی ئیندۆرفین و نۆر ئیپنفرین و سیرۆتۆنین لە لەشدا کە ئازار کەم ئەکەنەوە ( وەکو دژە پەرکەمەکان، ھێورکەرەوەکان یاخود ھەردووکیان بەیەکەوە ) .\n4- هه‌ندێ ڤیتامین و کانزا و پێکهاتووی خۆراک : وه‌ک ئۆمێگا سێ ، ڤیتامین دی ، کالسێوم ، ڤیتامین( بی)یەکان ، کەئەمە کاریگەرییەکی زۆری ھەیە بۆ نەمانی ئازاری دەمار و سڕی دەمارەکە، کورکمین ( کەلەزەردەچەوەو زەنجەفیل و بیبەری ڕەش ) پێکدێت .\n4-چارەسەری سروشتی و چارەسەری فیزیاوی و کایرۆپراکتیک .دەرزی چینی و دەرزی ئاژەنین کاریگەرییەکی زۆر باشی ھەیە بۆ نەمانی ئازار و سڕی .\n5- ئامێری شۆک وەیڤ و ئامێری تەزووی کارەبا کە خاڵی ئازارەکان لەپشتدا ناھێڵن .\n6- وەرزش کردن، مەلەکردن ، یۆگا و میدیتەیشن کە ڕژانی ئیندۆرفین زیاد دەکەن لە لەشداو ئەمەش ئازارشکێنی سروشتییە، و ھەروەھا ماسولکەکان بە ھێز دەکەن .\n7- بەکارھێنانی ھەندێک کرێم و زەیتی ڕووەکی بۆ مەساج کردنی شوێنی ئازار و گرژبوونەکە . وەکو: ئەو کرێمانەی مادەی( کاپسساسین) یان تیادایە کەلەبیبەری سوردا ھەیە ، یان ماددەی مێنتۆڵ . ھەروەھا زەیتی ڕووەکی وەک زەیتی نەعنای سەوز ، زەیتی زەیتون ، زەیتی زەنجەفیل ، زەیتی گوڵە لاڤێندەر .\n- شێوازی تازه‌ی چاره‌سه‌رکردن :\nئه‌گه‌ر نه‌خۆش به شێوازی په‌یڕه‌وکراو چاره‌سه‌ری بۆ نه‌کرا ئه‌وا ئه‌م ڕێگه تازانه هه‌یه :\n1- لێدانی جۆرێک له ده‌رزی له ژێر ئامێری ڤلۆرۆسکۆپی ، لەگەڵ چارەسەر بە گازی ئۆزۆن : ئه‌م ڕێگه‌یه زۆر سه‌رکه‌وتووه و به‌نجی ناوێت و دوای یه‌ک سه‌عات نه‌خۆش ده‌ڕواته ماڵه‌وه و ڕۆژی دواتر ده‌توانێت ئیش و کاری ڕۆژانه‌ی خۆی ئه‌نجام بدات، بۆماوەی (٦مانگ- ساڵێک ) ئازارەکەی نامێنێت و ئەگەر بەردەوام بێت لەسەر وەرزش و ڕێنماییەکان بە دەگمەن ئازارەکە دەگەڕێتەوە .\n2- چاره‌سه‌ر به ئامێری تەرەدوودی حەراری ( radiofrequency) ، کە زیاتر بۆ داخورانی جومگەی نێوان بڕبڕەکان دەکرێت و یەکێکە لە تازەترین ڕێگە چارەکان ، که ده‌رئه‌نجامی خراپه‌ی نیه .\n٣- ئەنجامدانی لەیزەر و ئۆزۆن بۆ دیسکەکە و لابردنی فشاری دەوری دەمارەکان و پاک کردنەوەی کەناڵی دڕکە پەتک کە لەژێر ئامێری فلۆروسکۆپی دا ئەنجام دەدرێت و بەنجی مەوزوعی و مانەوەی ناوێت لەنەخۆشخانە .\n۳ ـــ لابردنی به‌شێک له کڕکڕاگه زیان پێ که‌تووه‌که بێ نه‌شته‌رگه‌ری له ژێر ئامێری ڤلۆرۆسکۆپی : ئه‌م ڕێگه‌یه زۆر سه‌رکه‌وتووه و به‌نجی ناوێت و دوای یه‌ک سه‌عات نه‌خۆش ده‌ڕواته ماڵه‌وه و ڕۆژی دواتر ده‌توانێت ئیش و کاری ڕۆژانه‌ی خۆی ئه‌نجام بدات .\n٤- نەشتەرگەری .\nچ کاتێک نەشتەرگەری پێویستە بۆ ئینزلاقی دیسک ؟\n1- لەکاتی لەدەستدانی کۆنترۆڵکردنی میز و پیسایی .\n2- لەکاتی پووکانەوەو بێھێزی ماسولکەکانی قاچ و ڕان .\n3- لەکاتی دروست بوونی حاڵەتێک کە بە (foot drop)ناسراوە ، کەتیایدا پێیەکان تۆنیان لە دەست دەدەن و شل دەبن ھەروەھا بە عەرەبی پێدەوترێت (سقوط قدم).


فۆردی ئەمریکی بەرەو قۆناغێکی نوێی دیزاینکردنی ئۆتۆمبێلەکانی هەنگاو دەنێت – کەی ئای تی ئێن\nئامێرە هەمەجۆرەکان 30, ئه‌یلول 2017\nوا دیارە لە ئێستادا دیزاینکردنی ئۆتۆمبێلەکان چوونەتە قۆناغێکی تر، ئەکرێت بڵێین قۆناغێکی باشتر، ئەوەتا کۆمپانیای فۆرد گەورە کۆمپانیای بواری ئۆتۆمبێل دەستی بۆ تەکنەلۆژیای Augmented Reality درێژ کردووە و بەمەش دەیەوێت دیزاینی ئۆتۆمبێلەکانی بکات، بۆ ئەم مەبەستەش دەستی کردووە بە بە پێدانی ئامێری Hololensـی کۆمپانیای مایکرۆسۆفت بە دیزاینەرانی، بۆ بەکارهێنانی تەکنەلۆژیای Augmented Realityـی کۆمپانیاکە. تەکنەلۆژیاکە لە بواری جێبەجێکردندایە بۆ سیستەمەکانی فۆرد.\nبەمەش فۆرد دەتوانێت هەموو بەشەکانی ئۆتۆمبێل بەشێوەی بینینی سێ دووریی ببینێت و بە ئاسانی هەڵسەنگاندن بۆ ئۆتۆمبێلەکان بکات.\nئامێری HoloLens یەکێکە لە ئامێرە زیرەکەکانی ئامێرە جیهانە خەیاڵاویەکان، ڕوونتر بڵێین شێوەیەکە لە ئامێری VR کە چەندین ڕوونکردنەوە و تایبەتمەندی ناوازەت بۆ دەخاتە بەرچاو.لە خێزانی سیستەمی ویندۆوز ۱۰ـیە و خاوەن سیستەمێکە هاوشێوەی تایبەتمەندیەکانی سیستەمی ویندۆوز ۱۰ کە ناوی Microsoft Holographicـە و بە شێوەیەکی بچووکتر و بەکارهێنانی ئاسانتر لە ویندۆوز ۱۰ ئەویش بە لەچاوکردنی ئامێرەکە و پەیوەست بوونی ئامێرەکە بەو شتانەی دەوروبەرت کە بەکاریان دێنیت.\nتاگەکان فۆرد قۆناغێکی_نوێ مایکرۆسۆفت


خەڵك چۆن دەبنە خراپەكار؟\nبۆچوون / بیروڕا :: 16/04/2019\nساڵی 1994 خوێناویترین رووداو كە نزیكەی 800 هەزار كەسی تێدا كوژرا لە وڵاتی رواندا دەمێكە بووەتە بابەتی لێكۆڵینەوە و توێژینەوەی كۆمەڵناسان و پسپۆڕانی بوارەكانی دیكە چونكە تیایدا قێزەونترین تاوان و دڕندانەترین شێوازی پێشێلكردنی بەهاكانی مرۆڤ تۆمار كرا.\nتاوانەكانی داعش و شەڕ و پێكدادانەكانی ئەم دواییەی چەندین وڵاتی ناوچەكەش هەر ئەو دیوە ناشرین و دڕندانەیەی مرۆڤمان نیشان دەدەن كە پێشكەوتنی چەك و تەكنەلۆجیا وایان كردووە بچنە لیستی سەری سەرەوەی هەموو پەڵە رەشەكانی مێژووی مرۆڤایەتی.\nدڵ رەقی و داهێنان لە شێوازی كوشتن و چاندنی رۆحی رق و كینە خەسڵەتە سەرەكییەكانی ئەم رووداوە دڵتەزێنانەن وامان لێ دەكەن بپرسین مرۆڤ بۆچی وا دەكات؟ ئایا ئێمە بە سروشت تاوانكار و شەڕانین؟ یاخود ژینگە و دەسەڵات و ئاڕاستەكردنەكان رۆڵیان هەیە لەو مەسەلەیەدا؟\nبۆ وەڵامدانەوەی ئەم پرسیارانە گەلێك هەوڵی جددی دراوە لەلایەن زاناكانی دەروونناسی كۆمەڵ كە هەرە بەناوبانگەكانیان دوو تاقیكردنەوەن.\nبۆ لێكدانەوەی ئەم لایەنە خوێناوییەی مرۆڤ تێڕوانینێكی دەرووناسی دەڵێت مەیلی خراپەكاری لە مرۆڤدا هەیە و زیاترە لەو خراپەكارییەی كە لە ئەنجامی بارودۆخەوە دروست دەبێت.\nبەو شێوەیەی كە فرۆید دەڵێت توندوتیژی و خراپەكاری پاڵنەرێكە لەناوماندا لەدایك بووە و سەرەنجامی ململانێیە لەنێوان غەریزەی ژیان و غەریزەی مردندا. واتە گەڕانەوە بۆ حاڵەتی پێش ژیان و ئەگەر ئەم ئارەزووە سەركوت بكرێت ئەوا وزەكەی لەبری ئەوەی ئاڕاستەی خودی كەسەكە ببێت ئاڕاستەی كەسانی دیكە دەبێت.\nتێڕوانینێكی دیكە دەڵێت رەفتاری مرۆڤ بەرهەمی هۆكارە دەرەكییەكانە و پێویستە بۆ نەهێشتنی ئەو خراپەكارییانە هەوڵەكان ئاراستەی ژینگەكە بكرێت.\nجیاوازی نێوان ئەم دوو تێڕوانینە دەبێتە هۆی گرتنەبەری رێگای زۆر جیاواز لە یەكتر بۆ چارەسەركردنی كێشە كەسێتی و كۆمەڵایەتییەكان لەنێوان ئەم دوو تێڕوانینەدا تیۆرییەكی دیكە هەیە كە پێی وایە كێشەكە لە ژینگەی مرۆڤدا نییە هێندەی ئەوەی كە پەیوەستە بە چۆنییەتی تێگەیشتنمان لەو ژینگەیە و شیكردنەوەی واقیعەكەی و لێرەشەوە بەرپرسیارێتییەكە جارێكی دیكە دەكەوێتەوە ئەستۆی مرۆڤ.\nئێمە ئەگەر وا بزانین كە جەلاد كەسێكی بێ هەست و بەزەییە و خەسڵەتێكی ساددی هەیە. مانای وایە هیچ لە راستی نازانین چونكە هەركەسێك كە ئێمە بە ئاسایی و بێوەی دەزانێت بۆی هەیە و دەتوانێت ببێتە ئەشكەنجەدەری خەڵكانی دیكە.\nدەروونناسەكان بە تاقیكردنەوە بۆیان سەلمێنراوە كە دەسەڵات و رژێم رۆڵیان هەیە لە گۆڕینی مرۆڤەكان بۆ كەرەستەی خراپەكاری و شەڕەنگێزی.\nلێرەدا وتەیەكی بەناوبانگ هەیە دەڵێت: مێژووی دوورو درێژی لایەنە رەشەكەی مرۆڤ بۆت دەسەلمێنێت كە ترسناكترین و خوێناویترین تاوانەكان بەناوی گوێڕایەڵییەوە ئەنجام دراون نەك بە ناوی یاخیبوونەوە.\nزۆركەس لە تاوانكارەكان كە دواتر دادگایی كراون سەبارەت بە هۆكاری تاوانەكانیان وتوویانە ئێمە تەنیا فەرمانەكانمان جێبەجێ كردووە.\nتاقیكردنەوەی دەروونناسی پێمان دەڵێت كە سروشتی مرۆڤ پشتی پێ‌نابەسترێت بۆ ئەوەی مرۆڤەكە توندوتیژی نەنوێنێت و مامەڵەی نامرۆڤانە نەكات.\nدەسەڵات هەمیشە ئەو رێگایە دەگرێتە بەر كە سەرەتا كارە خراپەكە بە هەنگاوێكی سادە دەست پێ‌دەكات واتە ریزبەندی هەیە لە ئەشكەنجەداندا و ئەو ئەشكەنجەدەرەی كە بە هەڕەشەكردنێك دەستی پێ‌كردووە وردە وردە وا رادەهێنرێت كە پارچە پارچەكردنی قوربانییەكە لەلای شتێكی ئاسایی بێت.\nدیارە ئایدۆلۆجیاش دەورێكی گرنگی هەیە لە پاساو دانەوەی رەفتارە خوازراوەكەدا. ئایدۆلۆجیا وات لێ دەكات ببیتە بەشێك لە سیستمەكە بەرگری لێ دەكەیت و خەڵاتی ئەنجامدەرەكانی دەكەیت. ئەگەر سەرنج بدەین دەبینین پاسەوانان و جەلادەكان رووخساریان دەشارنەوە. چونكە شاردنەوەی خود و نەمانی پەیوەندی بە بەرامبەرەوە رەفتارە وێرانكەر و توندوتیژەكان بەهێزتر دەكات. ئەم شاردنەوەی رووخسارە لە سەرێكەوە بۆ ئەوەیە كە ئەشكەنجەدەرەكە نەناسرێتەوە و ئیتر ترسی ئەوەی نابێت كۆمەڵگا بە چاوێكی تایبەتەوە تەماشای دەكات هۆكاری دووەمیش كەم كردنەوەی بایەخدانە بە هەڵسەنگاندنی خود بە جۆرێك كە ئەو كەسە بیر لە ئایندە ناكاتەوە و بەرپرسیارێتییەكە دەخاتە ئەستۆی دەرەوە نەك ئەستۆی ناخی خۆی.\nرێكارێكی دیكە بۆ ئاسانكردنی شەڕەنگێزی مرۆڤ ئەوەیە بەرامبەرەكەت بە مرۆڤ نەزانیت. مێژوو چەندین نموونەی لەم شێوەیەی تێدایە. لە جەنگی دووەمی جیهانیدا كە یابانییەكان زۆر دڕاندانە چینییەكانیان دەكوشت سەركردەیەكی ڤێتنامی وتی كارەكە لەلامان ئاسان بووە چونكە ئەوانمان بە مرۆڤ نەزانیوە.\nلە ئەنجامی ئەم هەموو ئەزموون و لێكۆڵینەوانەدا دەتوانین بڵێین كە مرۆڤ بێبەری نییە لە خراپەكارییەكانی هەروەها ژینگەی خراپیش بەشدارە لەو خراپەكارییانەدا. سەرباری ئەمانەش سروشتی چاك و توانای بەرگریكردن دەتوانن مرۆڤ بپارێزن لە تاوانكاری و توندوتیژی.


byسه‌نگه‌ر\tAugust 21, 2008\tگشتی\n(بەشی سێیەم و كۆتایی)\n– مافەكانی هاووڵاتیبوون:\nهەندێ لە مافەكانی هاووڵاتیبوون بریتین لەمانە:\n– مافی ژیان.\n– مافی پاراستنی ئاسایشی تاكەكەسی و كۆمەڵی.\n– مافی یەكسانی لەبەرامبەر یاسا.\n– مافی كاركردن و دەستكەوتنی كرێیەكی گونجاو.\n– مافی موڵكایەتی.\n– مافی دابینكرن و پاراستنی تەندروستییەكی باش.\n– مافی دەستەبەری كۆمەڵایەتی.\n– مافی خوێندن و پەروەردەكردن.\n– مافی رادەربڕین.\n– مافی نیشتەجێبوون.\nئەمانە بەشێكن لەو مافە سەرەتاییانەی كە هەر هاووڵاتییەك دەبێ لە وڵاتەكەیدا هەیبێت. بە نەبوونی ئەم مافانە هاووڵاتیان تووشی نائومێدی دەبن و هەست بەوە دەكەن كە وڵاتەكەیان بچووكترین مافەكانیان پێ نابەخشێت. با بپرسین ئایا تاچەند لە كوردستان ئەم مافانە دەستەبەرن؟\nئەگەر بە سادەیی تەماشای واقیعی كوردستان بكەین دەتوانین بە سادەیی وەڵامی ئەو پرسیارە بدەینەوە. بچووكترین مافی ژیان لەمڕۆدا دابینكردنی ئاو و كارەبا و چاككردنی رێگا و بانەكانە. تا ئێستا كارەبا یەكێكە لەو گرفتانەی چەند ساڵە بەبێ چارەسەر ماوەتەوە و بۆ هاووڵاتیان دابین نەكراوە، كێشەی نەبوونی ئاو و هەبوونی ئاوی پیس و تێكەڵبوونی ئاوی پیس و خاوێن بەیەكتر لە زۆر شوێندا هاووڵاتیانی گرفتار كردووە، ئەو كوچە و كۆڵانانەی كە چاك دەكرێن بەبەراورد لەگەڵ ئەو بودجە زەخمەی دێتە كوردستان هاوتا نییە، ئەمە جگە لەوەی كە هەندی شار و شارۆچكەی كوردستان لەوەندە قیرتاو و ستوونە كارەبایەش بێبەشن كە لە هەندێ شوێنی دیكەدا هەیە.\nئایا تاچەند ئاسایشی خەڵكی كوردستان پارێزراوە؟ لەماوەی دوو سێ ساڵی رابردوو چەند تەقینەوەیەكی جەرگ هەژێن كوردستانیان هەژاندووە، لەوانەش "تەقینەوەكانی لقی دووی پارتی و مەڵبەندی هەولێری یەكێتی و بەردەم وەزارەتی ناوخۆ لە هەولێر و نوێترینیشیان تەقینەوەكەی بەردەم هوتێلی سلێمانی پاڵاسە… زۆربەی ئەو تەقینەوانەی ئەنجام دراون لە شوێنە هەستیارەكانی حزب و حكومەت بوونە، لەو شوێنانە بوونە كە هەم حزب و هەم حكومەت ئیمكانیاتێكی باش بۆ پاراستنیان سەرف دەكەن، كەواتە ئەم شوێنانە دەست پێ ڕاگەیشتنیان ئەوەندە ئاسان بێت، تێكدانی ئاسایشی هاووڵاتی ئاسایی زۆر ئاسانترە، جگە لەوە ئەم تەقینەوانە ئەوەمان بۆ دەردەخەن كە تیرۆرستان، ئەوانەی دژی ئێمە و بەرژەوەندییەكانمانن لەبەر هەر هۆیەك بێت خۆیان نایانەوێت بەرەی شەڕ لەگەڵ ئێمەدا هەڵگیرسێنن، ئەگەرنا تەقاندنەوەمان ئاسانە.\nبە ئاشكرا هاوولاتیان لەبەردەم یاسا یەكسان نین. سادەترین نموونە كە هەموو هاووڵاتییەك رۆژانە دەیبینێت (وەك لەسەرەوە باسمان كرد) یاساكانی هاتووچۆیە كە هاووڵاتیان لەبەرامبەریدا بە یەكسانی سەیر ناكرێن، راپۆرتەكانی ئەم دواییەی "هیومان رایتس وۆچ" و وەزارەتی دەرەوەی ئەمەریكا و راپۆرتەكانی وەزارەتی مافی مرۆڤی حكومەتی هەرێمی كوردستان و… چەند راپۆرتێكی تریش سەبارەت بە رەوشەكانی مافی مرۆڤ لە كوردستان و مافی بەندكراوەكان، تێكڕا خراپی بارودۆخی مافی مرۆڤمان لە كوردستان بۆ دەردەخەن. ئەم راپۆرتانە خەریكە زۆر بە خێرایی بڵاو دەبنەوە، بە جۆرێك كە لە ماوەی هەفتەیەكدا لە كوردستان سێ راپۆرتی نێودەوڵەتی رەخنەیان لە پێشێلكارییەكانی مافی مرۆڤ گرت.(بڕوانە گۆڤاری لڤین ژمارە (64) ل32).\nكەم هاووڵاتی ئاسایی هەیە كە لە كوردستان كاربكات و دەسكەوتی كارەكەی بەشی پێداویستییەكانی رۆژانەی بكات، ئەویش بەهۆی گرانی بازاڕ و زۆری پێداویستییەكان و كەمی ئەو پارەیەی وەری دەگرێت و بەدەستی دەهێنێت، بۆ نموونە هیچ فەرمانبەرێك نییە كە مووچەكەی بەشی بكات بە تایبەتیش، ئەوانەی كرێچین. بۆیە زۆربەی فەرمانبەران لە كارێك زیاتر و لە دەوامێك زیاتر دەكەن.\nئێستا چەند رۆژنامەیەكم لەبەردەستدایە، ئەم چەند رستەیان لێ دەردەهێنم كە سەبارەت بە بارودۆخی تەندروستین لە كوردستان. بابزانین بارودۆخی تەندروستی لە كوردستان لە چ ئاستێكدایە و هاووڵاتیانی كوردستان تا چەند لە رووی تەندروستییەوە پارێزراون؟\n– لەماوەی دووساڵدا (14) تەن دەرمانی ئێكسپایەر دەرخواردی هاووڵاتیانی كوردستان دراوە (رۆژنامەی هاوڵاتی ژمارە 409-ل6).\n– لە سلێمانی (155) ژن تووشی شێرپەنجەی مەمك دەبن. (چاودێر ژ 163-ل 1)\n– گەندەڵی، تەزویر، دیارنەمانی پارە، لە بەڕێوەبەرایەنی گشتی تەندروستی رانیە هەیە. (میدیا ژ 324-ل 3).\n– دوو ساڵە ئامێرێكی ئینعاش لە نەخۆشخانەی شەهید پێشڕەو لە چەمچەماڵ دیار نییە. (هاووڵاتی ژ367-ل 1).\n– لە سلێمانی (67) كەس بە شێرپەنجە گیان لەدەست دەدەن. (چاودێر ژ 161-ل 1).\n– (30) دكتۆر سزا دراون و 6 دكتۆریش دەركراون. (هاوڵاتی ژ 396-ل 1).\n– (4000) منداڵ تووشی نەخۆشی دڵ دەبن. (چاودێر ژ 166-ل 1). هەروەها (هەولێر ژ 253-ل 16).\n– لە هەولێر (128) هاووڵاتی تووشی نەخۆشی سیل دەبن. (ئاوێنە ژ 114-ل 1).\nئەمە بەشێكە لەو زانیاریانەی كە لەم چەند رۆژنامەیەدا دەربارەی بارودۆخی تەندروستی لە كوردستان بڵاو كراونەتەوە. هەمووشمان (ئەوانەی لە كوردستان ژیابین) دەزانین كە نەخۆشخانەكان و عیادەكانی پزیشكان بەشێوەیەكی گشتی لەڕووی پاك و خاوێنی و خزمەتی نەخۆش و دابینكردنی داوودەرمان و نرخی داوودەرمان لە ئاستێكی خراپ دان. سزا دانی (30) دكتۆر لەلایەن وەزارەتی تەندروستی بەدیاری دەخەن كە ئەم دكتۆرانە لە چ ئاستێكی هەستنەكردنن بە بەرپرسیارێتی.\nدەربارەی ئازادی رادەربڕین لە كوردستان، لێدانی رۆژنامەنووسان و تەهدیدكردن و دەسگیركردنی رۆژنامەنووسان. پێمان دەڵێن كە ئازادییەكان چەندە بەرتەسكن، لە ماوەكانی رابردوودا دەسگیركردن و لێدانی رۆژنامەنووسانمان بینی، ئەوەمان بینی كە چۆن رۆژنامەكان لەسەر هەواڵێك، وتارێك، ریپۆرتاژێك، رادەكێشرێنە بەردەم دادگا و لێپرسینەوەیان لەگەڵدا دەكرێت، چۆن سەرنووسەرەكان ناچار دەكرێن واز لە رۆژنامەكانیان بێنن. نەوەكو بە هۆی ئەو داوایانەی لەسەر ئەوان هەیە رۆژنامەكانیش تیا بچن. یانیش لەسەر رەخنەگرتنێك رۆژنامەنووسان و نووسەران بەوە تاوانبار دەكرێن كە "دەستی بێگانە و ناحەزانیان لە پشتە!". جگە لەوە مانای ئازادی را دەربڕین تەنها ئەوە نییە كە بێڵن تۆ قسە بكەى، بەڵكو ئەوەشە كە وەڵامی رەخنە و داواكارییەكانت بدرێتەوە، وەڵام نەدانەوەی رەخنەی خەڵك و بایەخنەدان بە رەخنەكان گەورەترێن گرفتی ئازادی رادەربڕینە، چونكە وەڵام نەدانەوەی رەخنەكان نیشانەی فەرامۆشكردن و بە هیچ نەزانینە. ئێستاش زۆربەی ئەو قسانەی خەڵك دەیانكات بەداخەوە وەلا دەنرێن و گوێیان پێ نادرێت.\nئایا كێشەی نیشتەجێبوونی هاووڵاتیان لە چ ئاستێكدایە؟ لەگەڵ ئەوەی كە بێوچان زەوی لە لایەن حكومەتەوە دابەشكراوە، بەڵام ئەمە چارەسەری نیشتەجێبوونی هاووڵاتیانی نەكردووە، چونكە زەوی دابەشكردن گرفتەكان زیاتر دەكات نەك چارەسەر، لەبەرئەوەی رەنگە زۆربەی ئەو هاووڵاتیانەی زەوی وەردەگرن توانای دروستكردنی خانوویان نەبێت، یان دەكرا حكومەت لە جیاتی دابەشكردنی زەوی ئەگەر بە پەلەش نەبا، هەوڵی دروستكردنی رێژەی زۆری شوقەی بدابا، تا كێشەی نیشتەجێبوون چارەسەر ببا، بەڵام ئێستا دەبینین گرفتی زۆری نەبوونی خانوو و كرێی زۆر، خەڵكی بێزار كردووە، تەنانەت زۆر كەس لەبەر گرفتی نەبوونی شوێنی نیشتەجێبوون، ژیانی هاوسەری پێك ناهێنن.\nبەهەرحاڵ.. بەشێوەیەكی گشتی و لە هەموو رووێكەوە ئەمە بارودۆخی خەڵكی كوردستانە، ئێمە باسی ئەگەرەكانی دروستبوونی (دەوڵەتی كوردستان) دەكەین و باسی ئەوە دەكەین كە ئەگەر ئەم دەوڵەتە دروستبوو، ئەمە حاڵی هاووڵاتییەكانیەتی.\nلێرەدا ئەو پرسیارە خۆی قوت دەكاتەوە ئەوەیە كە ئایا كێشەی ئێمە هاووڵاتیبوونە یان نیشتمان و دەوڵەت؟ لە راپۆرتێكی كەناڵی جەزیرە، چاوپێكەوتنی لەگەڵ چەند كوردێكی باكووری كوردستان (كوردستانی سەر بە توركیا) ئەنجام دا كە پرسیاری دروستبوونی دەوڵەتی كوردییان لێ كرابوو، ئەوان دەیانگوت: ئەگەر ئێمە نانمان نەبێ بیخۆین و ژیانمان خۆش نەبێت دەوڵەتمان بۆچییە؟! دەبێ تێبینی ئەوەش بكەین كە ئەوان، واتا كوردەكانی توركیا. زۆر لە ئێمە زیاتر تینووی ئازادی و سەربەخۆیین، چونكە ئەوان هەر ژێردەستەییان بینیوە و هیچ حوكمێكی خۆجێی كوردییان نەبینیوە، ئینجاش گرفتەكانی هاووڵاتیبوون و باشی گوزەران و ژیان لە پێش دەوڵەتەوە دادەنێن، هەر ئەمەش وایكرد كە نزیكەی 80% ی هاوولاتیانی توركیا لە كاتی هەڵبژاردنەكانی توركیادا، دەنگیان بە پارتە كوردییەكان نەدا و دەنگیان بە (پارتی دادوگەشەپێدان) دا، چونكە ئەم پارتە بۆ ژیانی ئەوان و خۆشگوزەرانیان باشتر بوو.\nبە دڵنیاییەوە لە ئێستادا خەڵكی باشووری كوردستان گرفتەكانی ژیان بێزاری كردوون و ئەگەر سەر پشك بكرێن لە نێوان بەدەوڵەتبوون و چارەسەر بوونی گرفتەكانیان، ئەوا سەرەتا چارەسەری گرفتەكانیان و خۆشگوزەرانی خۆیان هەڵدەبژێرن، كەواتە بەم حاڵەوە نەك هەوڵدان بۆ دروستبوونی دەوڵەتی كوردی، (یان راستتر دەوڵەتی كوردستان بە هەموو پێكهاتەكانییەوە)، بەڵكو تەنانەت دروسبوونی دەوڵەتەكەش دەوڵەتێكی تەندروست دەرناچێت، بۆیە پێویستە بەر لەوەی هەوڵی دەوڵەت بدەین، هەموو لایەك هەم هاووڵاتیان و هەم دەسەڵاتیش هەوڵی ئەوە بدەن بە ئەركەكانی خۆیان هەڵبستن و مافەكانیان بۆ بگەڕێنرێتەوە، تاكو كۆمەڵگاكەمان كۆمەڵگایەكی مەدەنی و سەردەمیانەی تەندروستی لێ دەربچێت و دواجاریش شایستەی ئەوە بین ببینە خاوەنی دەوڵەتێكی سەربەخۆی تەندروست.\n* سوود لەم سەرچاوانە وەرگیراوە.\n– مەوسوعەی جودی بۆ چەمك و زاراوەكانی سەردەم- مەسعود عەبدولخالق. چ1. هەولێر- نووسینگەی تەفسیر 2008.\n– سایتی ویكیپیدیا لە ئینتەرنێت. www.wikipedia.org\n– المواگنە قیم وسلوك لە سایتی. www.jeeran.com\n– دولــە المواگنــە .. دولـە المدنیـە والقانــون- شمخی جبر. لە سایتی www.alsabaah.com\n– هەندێ رۆژنامە و گۆڤار كە لە شوێنی خۆیاندا ئاماژەیان پێكراوە.\nPrevious مافى یەکسانى ژنان لەناو کوردەکان\nNext هه‌ڤپه‌یڤین له‌گه‌ڵ ''دارا ئه‌حمه‌د'' – به‌ڕێوه‌به‌ری ماڵپه‌ڕی ئه‌مڕۆ-


NRT TV | جیهان | شایەتیدانى سۆنڵاند ساتێکى گرنگى دانیشتنەکانى لەسەرکارلادانى ترەمپە\n5488 جار خوێندراوەتەوە\nگۆردن سۆنڵاند، باڵیۆزی ئەمریکا لە یەکێتی ئەوروپا و یارمەتیدەری رودی جیولیانی، پارێزەری تایبەتی دۆناڵد ترەمپ، شایەتی لەسەر کەیسی تۆمەتبارکردنەکەی ترەمپ لەبارەی ئۆکرانیاوە دا.\nلە هەواڵێکى ماڵپەرى سى ئێن ئێندا هاتووە، "خەریکە ئاو دزە دەکاتە ناو کەشتییەکەى ترەمپ، ئەوەى چاودێرى دەکرا ئەوەیە کۆمارییەکان لە ئەنجومەنى پیران جارێکیتر روبەرووى کۆتوبەندى رزگاربوون دەبنەوە پێش ئەوەى بە تەواوى ماوەى دەسەڵاتى ترەمپ ژێر ئاو بکەوێت.\nبانگهێشتکردنى سەرۆکى ئۆکرانیا بۆ کۆشکى سپى، مەرجدارکراوە بە لێکۆڵینەوە لەو کەیسە و ئەوەش پێدەچێت لەرووى سیاسییەوە لەبەرژوەندى ترەمپ بێت.\nهاوکات باڵیۆزی ئەمریکا لە یەکێتی ئەوروپا پێى وایە هەڵپەساردنى هاوکارییە سەربازییەکانى ئەمریکا بۆ ئۆکرانیا هۆکارى ئەو کەیسە بێت و هەموانیش زانیارییان لەسەرى هەیە لەوانە میک مۆلفانى بەڕێوەبەرى کارەکانى کۆشکى سپى و مایک پۆمپیۆ وەزیرى دەرەوەى ئەمریکا و جۆن بۆڵتن راوێژکارى پێشووى ئاسایشى نەتەوەیى ئەمریکا و چەند کەسێکى تر.\nبەپێى ماڵپەرى بى بى سى بێت، زۆرکەس لێدوان و شایەتى لەو کەیسە داوە و بە بۆمبێک چواندویانە و بەڵام شایەتیدانى سۆنڵاند، جیاوازبووە لە لێدوانى نهێنى و ژێر بەژێر و بە چرکە ساتێکى گرنگ و یەکلاکەرەوەیە لە رێوشوێنەکانى لەسەرکارلادانى ترمپ.\nباس لەوەشکراوە، ئێستا زۆر قورس بووە لەسەر ترەمپ کە داواى بێدەنگبوون لەو کەیسە بکات، یان ئەو پەیوەندییانەى لەگەڵ سۆنڵاند بووە رەتبکاتەوە و ناشکرێت جۆلیانى کە وێناى وەزارەتى دەرەوەى ئەمریکاى کردووە کەسێک بێت بۆ بەرژەوەندى تایبەتى خۆى کارى کردبێت بەبێ بڕیارى سەرۆکى ئەمریکا.\nئێستا ئەوەى ماوە لەبەردەم ترەمپ تەنها دڵنیابوونەوەیە لە فراوانى دەسەڵاتەکانى لە سەرۆکایەتیکردنى سیاسەتى دەرەوەى وڵاتەکەى، لەوانە فشار خستنە سەر سەرکردەى وڵاتانى بیانى بۆ بەرجەستەکردنى ئەوەى دەیەوێت.\nباس لەوەشکراوە، ئەگەر هاتوو ترەمپ داوا لە ئۆکرانیا بکات لێکۆڵینەوە بکات لە دەستوەردانى رووسیا لە هەڵبژاردنەکانى ٢٠١٦، یان لەو سەرپێچییانەى کە لە ناوخۆى ئەمریکا رووبەرووى بووەتەوە و دەتوانێت هەموو رێکارێک یان ئامرازێک بگرێتەبەر کە لەلایەن سیاسەتى دەرەوەى وڵاتەکەوە بۆى رەخساوە بۆ بۆ بەدەستهێنانى ئامانجەکانى.\nلەسەرەتادا کۆشکى سپى بەرگرى لە ترەمپ دەکرد و دەیوت، " ئاساییە کاریگەرى لەسەر سیاسەتى دەرەوە دەبێت و ئەوە هیچ کێشەیەک نییە"، بەڵام دواتر کۆشکى سپى لەو لێدوانانەش پاشگەزبوونەتەوە کە مالفینى بەڕێوەبەرى کارەکانى کۆشکى سپى لە ئۆکتۆبەرى رابردوودا ئاماژەى پێداوە.\nماڵپەرى بى بى سى ئاماژەى بەوەشکردووە، بەمزوانە کۆشکى سپى دەگەڕێتەوە و ئەو هەڵویستە وەردەگرێت، بەڵام پێدەچێت کار لەکار ترازابێت.\nشەوی ڕابردوو بە کاتی کوردستان، گۆردن سۆنڵاند، کە ئەندامی تیمی هەڵبژاردنی ٢٠١٦ی دۆناڵد ترەمپى سەرۆکی ئەمریکا بووە، لەبەردەم کۆمیتەی زانیاریی ئەنجومەنی نوێنەراندا، لەبارەی ئەوەی کە دەیزانێت لەسەر تێوەگلانی ترەمپ بە "بەکارهێنانی کورسی سەرۆکایەتی بۆ مەرامی تایبەتی" لەگەڵ ئۆکرانیادا، شایەتیدا.\nسۆنڵاند ئەوەی وت، ئەگەر چی ترەمپ هەرگیز بەشێوەیەکی ڕاستەوخۆ بەوی نەوتووە کە چی لە ئۆکرانیا دەوێت، بەڵام ڕێنماییەکانی جیولیانی ڕەنگدانەوەی ئارەزووەکانی ترەمپ بووە.\nڕاشیگەیاند، "من دەزانم کە ئەم لیژنەیە، بۆ ئەو کەیسە ئاڵۆزەی نێوان ترەمپ و ئۆکرانیا، تەنیا یەک پرسیاری سادەیان هەیە، ئەویش ئەوەیە کە ئایا ترەمپ کورسی سەرۆکایەتی بۆ مەرامی تایبەتیی بەشێوەی دانوستاندنی 'تۆ سودێک بە من بگەیەنە، منیش سودێک بە تۆ'، بەکارهێناوە؟ وەڵامەکەی من بەڵێیە".


ئاڵدار خەلیل: دەوڵەتی تورک ئەنجومەنی خائینەکانی دامەزراندووە - RojNews\nئاڵدار خەلیل: دەوڵەتی تورک ئەنجومەنی خائینەکانی دامەزراندووە\nئاڵدار خەلیل، هاوسەرۆکی دەستەی بەڕێوبەریی تەڤ-دەم لە بارەی ئەنجومەنێک، کە دەوڵەتی تورک لە دیلۆک بۆ بەڕێوبەریی عەفرین پێکیهێناوە، وتی: حکومەتی تورک ئەنجومەنی خائینەکانی دامەزراندووە.\nئاڵدار خەلیل، هاوسەرۆکی دەستەی بەڕێوبەریی تەڤگەری جڤاکی دیموکرات- تەڤ-دەم، لە بارەی ئەنجومەنی دیلۆک بۆ بەڕێوەبردنی عەفرین قسەی بۆ ئاژانسی هەواڵی هاوار کرد.\nئادار خەلیل وتی: دەوڵەتی تورک بانگەشەی ئەوە دەکات، کە ئەندامانی ئەو ئەنجومەنە هەموو خەڵکی عەفرینن، ئەوە درۆیەکی بەتەواوەتییە، مەبەستی دەوڵەتی تورک ئەوەیە، کە لە ڕێگای ئەو ئەنجومەنەوە دیموگرافیای ناوچەکە بگۆڕێت، گەلەکەمان لە دژی ئەو ئەنجومەنی خائینانە هەڵوێست نیشان دەدەن.\nوتیشی: پێکهاتنی ئەو ئەنجومەنە مەترسییەکی گەورەیەوە، دەوڵەتی تورک هەموو ئەو کەسانەی، کە لە حزب و ڕێکخراوەکانیان دەرکراون کۆی کردوونەتەوە، بۆ ئەوەی لە ڕێگای ئەوانەوە سیاسەتی داگیرکاریی ئەنجام بدات، عەفرین هی ئەو خەڵەکەیە کە لەوێ دەژین، نوێنەرانیشیان ئەوانەن کە هەڵیانبژاردوون نە هیچ کەسی دیکە، ئەو ئەنجومەنە تەنیا نوێنەری چەتەکان و داگیرکەرەکانن.


بەرپرسانی پەدەکە لە ڕۆڵی ئەحمەد خانی لیتانییدا – کوردی – RojNews.News\n04/06/2022 - 8:13:26 am\nدوای زیاتر لە سەدەیەک لە خیانەتی ڕووخانی قەڵای دمدم، بەبێ پەندوەرگرتن لە مێژوو، بەرپرسانی پەدەكە هەمان ڕۆڵی ئەحمەد خان دەبینن، دەرگای هەرێمی كوردستانیان بۆ سوپای تورك خستووەتە سەرپشت و گەمارۆیان خستووەتە سەر هەرێمەكانی پاراستنی مەدیا بە هەمانشێوەی گرتنەوەی سەرچاوەی ئاوی قەڵای دمدم.\nلە هیچ سەردەمێكدا داگیركەران نەیانتوانیوە ئیرادەی كورد بشكێنن، كورد هەرچەندە لەڕووی چەك و توانای سەربازییەوە هەژاربووبێت، بەڵام خاوەنی ئیرادەیەكی پۆڵاین بووە و هەمیشە دروشمی”یا كوردستان یان نەمانی”وتووەتەوە بەرامبەر دووژمنان و داگیركەران.\nداگیركەران بۆ سەرگرتنی پیلانەكانیان و داگیركردنی خاكی كوردستان لە هەربەشێكی كوردستاندا بووبێت، دەستیان بۆ لەتكردن و درزخستە ناو كورد بردووە و ئەوەی لە مەیدانی جەنگدا پێیان نەكرابێت، ئەوا بە فیتی ناوخۆی و ئاڵاندنی حزبەکانی كوردستان لە خوێنی یەكتریی، بەدەستیان هێناوە.\nداگیركردنی كوردستان لە ڕێگەی خیانەتی ناوخۆییەوە:\nچیرۆكی قەڵای دمدم نمونەیەكی زیندووە لە مێژووی فیتی داگیركەران و خیانەتی ناوخۆیی، دوای ئەوەی شا عەباسی سەفەوی، هەستی بە هەوڵەکانی خانی لەپ زێڕێن کرد، کە ساڵی ١٦٠٨ بە نۆژەنکردنەوەی قەڵای دمدم لە بەرزاییەکانی ناوچەی سۆما و برادۆست هەڵکەوتوو لە ١٨ کیلۆمەتری شاری ئورمیەدا، دەیویست سەربەخۆیی بۆ کوردان ڕابگەیەنێت.\nشاعەباسی سەفەوی چەندین جار هێزی ٢٠ تا ٤٠ هەزار سەربازیی ناردە سەر قەڵای دمدم و لەلایەن جەنگاوەرانی قەڵاکەوە هێرشەکان هەموو تێکشکێندران، سوپای سەفەوییەکان سەرەڕای ئەوەی، کە هەندێک لە کوردانی هۆزی جەلالیشیان تێدا بوو، کە وەکو بەکرێگیراو خۆیان سپاردبوو بە شای سەفەویی، بەڵام بە هۆی ئامادەکاریی و قایمکردنی قەڵاکە، لەلایەن جەنگاوەرانی قەڵاکەوە بە فەرماندەیی خانی لەپ زێرێن تووشی شکست بوون.\nلە کۆتاییدا بەهۆی خیانەتی یەک لە فەرماندە کوردەکان بە ناوی ئەحمەد خانی لیتانی یان ئەحمەدی لیتانی، کە سەرچاوەی ئاوی قەڵاکەی بۆ شاعەباس ئاشکرا کردبوو، بۆ ماوەی چوارمانگ ئاو لەسەر قەڵای دمدم بڕا و بە تۆپەوە قەڵاکە تۆپباران دەکرا، سەرەڕای چەندین جار داواکاریی بۆ خۆڕادەستکردن، بەڵام خانی لەپ زێڕین و جەنگاوەرەکانی بڕیاری بەرخۆدانییان دابوو و شەڕیان کرد.\nدوای ئەوەی جەنگاوەرانی قەڵای دمدم بەهۆی تینوێتیی و بێ ئازووقەییەوە نەیانتوانی لەوە زیاتر بەرخۆدانیی بکەن، خانی لەپ زێڕین فەرمانیدا بە تەقاندنەوەی پاشماوەی چەك و تەقەمەنیی قەڵاکە بۆ ئەوەی دەست دووژمن نەكەون، ژنەكانیش لە هەڵدێر و دیوارەكانی قەڵاوە خۆیان هەڵدایەخوارەوە بۆ ئەوەی بە زیندوێتی نەکەونە دەست داگیركەری سەفەوی و لە کۆتاییدا لە پاش چوار مانگ بەرخۆدانی لە شەڕی دەستەویەخەدا لەگەڵ سوپای سەفەوییدا، خانی لەپ زێڕین و جەنگاوەرەکانی گیانیان بەخت کرد، دوابەدوای ئەمەش ئەحمەد خان، کە خیانەتی لە گەلەکەی کرد لە لایەن شاعەباسەوە کوژرا.\nچیرۆکی بەرخۆدانی قەڵای دمدم بە پێشەنگایەتیی خانی لەپ زێڕین، لەدژی سوپای شاعەباسی سەفەوی، یەکێک لە ڕووداوە مێژووییەکانی گەلی کوردە، کە لاپەڕەیەکی پڕ شانازیی و لەبیرنەکراوی بۆ گەلی کورد نەخشاندووە و خۆڕاگریی جەنگاوەرانی کورد بۆ سەربەخۆیی لە دژی داگیرکەران.\nلە چیرۆكی قەڵای دمدمەوە تێدەگەین، كە هەركات كورد تروسكاییەكی بۆ ئازادیی و سەبەخۆیی بەدیكردبێت، ئەوا داگیركەران بۆ خامۆشكردنی دەستیان بۆ قێزەونترین كار بردووە، بە دەستكێشی خیانەتی ناوخۆیی زووتر بە مرازی خۆیان گەیشتوون و ئەوەی لە مەیدانی جەنگدا بۆیان مەیسەر نەبووبێت زووتر لە ڕێگەی دەستی خیانەتەوە پێی گەیشتوون.\nلە سەردەمی نوێشدا دەوڵەتی داگیركەری تورك، كە مێژوویەكی ڕەشی هەیە لە پاكتاوكردن و هەوڵی سڕینەوەی كورددا، ڕێگەخۆشكردنی پەدەكە نزیكەی ٧٠ بارەگای سەربازیی لە هەرێمی كوردستان دروستكردووە و بنكەی هەڵفڕینی درۆن و فڕۆكەی چاودێریی لەناو خاكی كوردانەوە لە باشووری كوردستان بۆ شەهیدكردنی گەریلاكانی ئازادیی دامەزراندووە.\nدوای زیاتر لە چوار سەدە لە خیانەتی ڕووخانی قەڵای دم دم، بەبێ پەندوەرگرتن لە مێژوو، پەدەكە هەمان ڕۆڵی ئەحمەد خان دەبینێت و دەرگای هەرێمی كوردستانی بۆ سوپای تورك خستووەتە سەرپشت و گەمارۆی خستووەتە سەر هەرێمەكانی پاراستنی مەدیا بە هەمانشێوەی گرتنەوەی سەرچاوەی ئاوی قەڵای دمدم.\nداگیركەران لە دژایەتی كوردا یەك دەست و یەك هەڵوێستبوون:\nمێژوو سەلماندوویەتی وڵاتانی داگیركەری كوردستان ئەگەر لە هەموو شتێكدا دژی یەك بووبن، ئەوا لە داگیركردن و هەوڵی پاكتاوكردنی كوردا یەك دەنگ و یەك هەڵوێستبوون و هەمیشە بۆ داگیركردن و سەركوتكردنی كورد كوردستنیان كردووەتە گۆمی خوێن و كوردیان تا لێواری سڕینەوە بردووە.\nجیاوازیی و ململانێی سیاسیی و سەربازیی و شەڕی ئابووریی و لەنێوان داگیركەرانی كوردستان تا هەر ئاستێك بووبێت، هەرگیز كاریگەریی لەسەر ئەو هاوكێشە بنەڕەتییە نەكردووە، كە ئەوان لە دژایەتییكردن و سەركوتكردنی كوردا یەك هەڵوێست و یەك دەستن.\nئەوكاتەی كورد دەستی بە جوڵەیەك كردبێت، ئەوا داگیركەران هەموو ناكۆكییەكیان وەلا ناوە و بۆ سەركوتكردنی كورد بە هەموو هێزێكی خۆیانەوە هاوكاریی یەكتری بوون و درێغییان نەكردووە لەوەی پێیان كرابێت بۆ هاوكارییكردنی یەكتریی و پاكتاوكردنی كورد.\nلە نیوەی دووەمی سەدەی ڕابردوودا، شای ئێران و ڕژێمی بەعس ناكۆكی گەورەیان هەبوو لەسەر كەنداوی عەرەب، بەڵام سەرئەنجام شای ئێران و سەدام حسێن بە سەرکوتکردنی ئەوەی ناوی لێنرابوو شۆڕشی ئەیلول، ڕێککەوتن و ڕێککەوتنمامەی جەزائیریان واژۆ کرد.\nڕێککەوتننامەی جەزائیر، لە ڕۆژی ٦ی ئازاری ساڵی ١٩٧٥ لە وڵاتی جەزائیر مۆرکرا لەنێوان عێراق و ئێران-دا، کە تێیدا سەدام حسێن، جێگری سەرۆک وەزیرانی ئەوکاتەی عێراق و محەمەد ڕەزاشا، شای ئێران و هواری بومدین، سەرۆکی ئەوکاتەی جەزائیر ئامادەی بوون، بەپێی ئەو ڕێککەوتننامەیە، پێویست بوو ئێران دەست لە پشتگیرییکردنی کوردی باشووری کوردستان هەڵگرێت، کە ئەو کاتە جۆرێک لە خۆبەڕێوبەریی هەبوو، لەبەرامبەردا عێراق نیوەی کەنداوی عەرەب دەداتە ئێران.\nلەدوای واژۆکردنی ڕێککەوتنننامەکە، شۆڕشی کورد لە باشووری کوردستان ڕووبەڕووی شکستێکی گەورە بووە و مەلا مستەفای بارزانی، کە سەرکردایەتی ئەو شۆڕشەی دەکرد، ئاشبەتاڵی ڕاگەیاند.\nلە نمونەی ڕێککەوتننامەی جەزائیر، بە ڕوونی ئەوە دەردەکەوێت، کە پشتبەستنی تەواو بە هێزی دەرەکیی بە تایبەت دەوڵەتانی داگیرکەری کوردستان، هەڵەیەکی گەورەیە و کارەساتی گەورەی بۆ ئەو حزبە و گەلی کورد لێ دەکەوێتەوە.\nلە سەدەی نوێیشدا سەرەڕای ناكۆكیی و جیاوازیی جەمسەرگیری، بەڵام هەریەك لە ئەمریكا و ڕووسیا، كە دوو دەوڵەتی دژ بە یەكن و جیهانیان دابەشكردووە بەسەر دوو جەمسەردا، لە داگیركردنی عەفریندا هاوڕابوون و چاویان داخست لە ئاست ئەو داگیركارییەی دەوڵەتی توركدا.\nبەهامانشێوەی وڵاتانی نێودەوڵەتیی، ئێران و توركیا و سوریا یەك دەنگبوون لە داگیركردنی عەفریندا و توركیا نزیكەی دوومانگ بە گەورەترین هێزی سەربازییەوە جۆرەها چەكی لە خاكی سوریادا تاقیكردەوە بۆ داگیركردنی عەفرین، بەڵام لەبەرئەوەی بابەتەكە پرسی كوردبوو، بێدەنگیی لێكرا.\nشەڕی ناوخۆیی.. تەڵەی دووژمنان بۆ داگیركردنی كوردستان:\nهەركاتێك داگیركەران بە تاقیكردنەوەی گەورەترین سوپا و پەلاماری فراوان و جۆرەها چەكی پێشكەوتوو نەیتوانیبێت ئیرادەی كورد تێك بشكێنێت و خاكەكەیان داگیربكرێت، ئەوا بە دروستكردنی دووبەرەكیی و هەڵگیرساندنی شەڕی كورد بەكورد و بە بەستنی جۆگەلەی خوێنی كورد بە دەستی كورد بە ئاسانتر گەیشتوون بە مەبەستەكەیان.\nلە سەردەمی میرنشینەكاندا بە هاوكارییكردنی میرنشینێك دژ بە میرنشینێكی تر، كوردیان لە خوێنی یەكترییەوە ئاڵاندووە، كوردیش لەبری ئەوەی دەستی دووژمن بخوێنێتەوە و لە بەرامبەر پیلانەكانیاندا یەكبگرن و قەڵای خۆیان قەیمبكەن، هەر زوو كەوتوونەتە تەڵەی دووژمنەوە و لە كۆتاییدا لە شەڕی ناوخۆییدا سەری خۆیان و میللەتەكەیان خواردووە.\nپێش ڕاپەڕینی ساڵی ١٩٩١، كە هەرێمی كوردستان لەدەست ڕژێمی بەعس ئازادكرا، بەرەی كوردستانیی دروستكرا لەلایەن حزبەكانەوە و ئەو بەرەیەوە دوای ڕاپەڕین بڕیاریدا هەڵبژاردنی پەرلەمانی هەرێمی كوردستان بكرێت، پاش هەڵبژاردنی پەرلەمان و دروستكردنی یەكەم كابینەی حكومەتی كوردیی لە باشووری كوردستان، ئێران توركیا قەوارەیەكی كوردییان بە مەترسی دەزانی لەسەر خۆیان و کەوتنە دژایەتییکردن.\nئەو دوو دەوڵەتە كاریان لەسەر دروستكردنی ناكۆكیی كرد و سەرئەنجام لە كێشەیەكی بچوكەوە شەڕی ناوخۆی یەنەکە و پەدەکەیان دروستكرد و دەوڵەتی تورك پشتیوانیی پەدەكە و دەوڵەتی ئێرانیش پشتیوانیی یەنەكەی دەکرد، سەرئەنجام هەرێمی كوردستانیان كرد بە دوو بەشەوە و پەرلەمان و حكومەتی یەكگرتوویان نەهێشت.\nپارێزگای هەولێر و دهۆك تا دێگەڵە كەوتە دەست پەدەكە و پارێزگای سلێمانیش تا دێگەڵە كەوتە دەست یەنەكە، ئەو دوو دەوڵەتە ٢٦ ساڵ پێش ئێستا درزێكیان دروستكرد، كە تائێستایش پڕنەكراوتەوە، دەوڵەتی ئێران بە ناڕاستەوخۆ حاكمی سلێمانییە و دەوڵەتی توركیش حاكمی هەولێر و دهۆكە.\nلە ساڵی ڕابردووەوە دەوڵەتی تورك بە هێزێكی زۆری سەربازیی و پشت قایم بە هێزی ئاسمانیی و بە بەكارهێنانی چەكی كیمیایی هەوڵی داگیركردنی هەرێمەكانی پاراستنی مەدیا دەدات، بەڵام گەریلاكانی كوردستان گورزی كەمەرشكێنیان لێدەدەن و شكشت لەدوای شكست بە دەوڵەتی تورك و سوپاكەی تۆمار دەكەن.\nدوای ئەوەی دەوڵەتی تورك دڵنیابوویەوە لەوەی، كە ناتوانێت ئیرادەی گەریلا تێك بشكینێت، بە بەكارهێنانی پەدەكە و دروستكردنی شەڕی پەدەكە و پەكەكە دەیەوێت ئەوەی لە ٤٠ ساڵی ڕابردوودا پێی نەكراوە، بە شەڕی كورد بە كورد بەدیبێنێت.\nپێش دەستپێكردنی هێرشی ناوەڕاستی مانگی نیسانی ئەمساڵ، پەدەكە و دەوڵەتی تورك لەسەر ئەنجامدانی هێرشەكە و دروستكردنی سیناریۆ و هاوكارییكردن و هەماهەنگیی پەدەكە بۆ داگیركردنی باشووری كوردستان ڕێككەوتوون.\nڕێككەوتنی پەدەكە لەگەڵ توركیا بۆ شەڕی پەكەكە و هەوڵدان بۆ لەناوبردنی ئەو بزافەی، كە ٤٠ ساڵەی شەڕی مان و نەمانی كورد دەكات، دەرخەری ئەو ڕاستییە كە دەڵێت “كورد هەرگیز پەند لە مێژوو وەرناگرێت”.\nدوای نزیکەی ١٠٠ ساڵ لە ڕێككەوتننامەی لۆزان كە كوردستان دابەشكرا بەسەر چوار دەوڵەتدا، پەدەكە دەیەوێت كورد تووشی ماڵوێرانییەكی تر بكات و ئەوەی بە خوێنی هەزاران ڕۆڵەی ئەم نیشتمانە بەدەستی هێناوە، بە فیتی دەوڵەتی تورك و بە شەڕكردن لەگەڵ پەكەكەدا لەدەستی بدات.\nلە ساڵی ڕابردووەوە چەندین سیناریۆ دروستكراوە لەلایەن پەدەكەوە بۆ ڕەوایەتییدان بە شەڕی پەكەكە، بەڵام گەریلاكانی كوردستان هەرزوو تێگەیشتوون لەوەی ئەوەی ڕوودەدات سیناریۆیە و بە فیتی دەوڵەتی تورك دێتە بەرهەم و پەدەكەیش جێبەجێی دەكات، هەروەها لەساڵی ڕابردووەوە چەندین گەریلا لەیەن پەدەكەوە شەهیدكراوە، بەڵام پەكەكە دانی بەخۆیدا گرتووە و خۆی لە شەڕی كورد پاراستووە.\nچەواشەکارییەکانی پەدەکە لەڕێگای میدیا و دەزگا حکومییەکانەوە\nدانیشتوانی ڕواندز بە تانكەر ئاو دەكڕن


1. Division - ئاریس vs ئاپۆیل - Soccer - Yariga - Results, fixtures, tables and statistics\nDoxa vs. Nea Salamis Alki Oroklini vs. ئاریس ئاپۆلۆن vs. Ermis ئاپۆیل vs. ئانۆرسۆسیس ئۆمۆنیا نیکۆسیا vs. ئایک لارناکا ئاریس vs. ئاپۆیل ئۆمۆنیا نیکۆسیا vs. Alki Oroklini ئایل vs. ئاپۆلۆن Nea Salamis vs. ئایک لارناکا Ermis vs. ئێسنیکۆس ئاکنا\nئاریس vs ئاپۆیل 0-0\n1 E. Nuredinoski گ 90+5'\n10 Alexandru Ioniţă I 36'\n11 M. Maragoudakis 61'\n16 ب. نیکۆلیتا\n19 V. Drobarov 87'\n30 K. Panagi 87'\n96 And. Radu\nڕاهێنەر: N. Martides\n50 کاڕلاو 36'\n2 A. Moulopoulos بۆ Alexandru Ioniţă I 46'\n7 D. Medjedovic بۆ A. Fragkou 78'\n23 K. Pangalos بۆ M. Maragoudakis 88'\n29 A. Mammides\n8 M. Poté بۆ P. Vouros 63'\n16 Vinicius بۆ G. Zahid 80'\n88 Lucas Souza بۆ ل. ئیبیسیلیۆ 43' 87'\n13/01/18 1.D ئایک لارناکا 4 - 1 ئاریس بینینی ڕووداوەکان زانیاری زیاتر لەسەر ئەم یارییە\n19/01/18 CLF ئاریس 0 - 5 دینامۆ بوخارێست زانیاری زیاتر لەسەر ئەم یارییە\n21/01/18 1.D ئاریس 0 - 1 ئاپۆلۆن بینینی ڕووداوەکان زانیاری زیاتر لەسەر ئەم یارییە\n24/01/18 CUP ئایک لارناکا 4 - 0 ئاریس بینینی ڕووداوەکان زانیاری زیاتر لەسەر ئەم یارییە\n31/01/18 1.D ئێسنیکۆس ئاکنا 0 - 4 ئاریس بینینی ڕووداوەکان زانیاری زیاتر لەسەر ئەم یارییە\n06/02/18 1.D ئاریس 0 - 6 Paphos بینینی ڕووداوەکان زانیاری زیاتر لەسەر ئەم یارییە\n10/02/18 1.D ئۆمۆنیا نیکۆسیا 3 - 0 ئاریس بینینی ڕووداوەکان زانیاری زیاتر لەسەر ئەم یارییە\n14/02/18 CUP ئاریس 1 - 2 ئایک لارناکا بینینی ڕووداوەکان زانیاری زیاتر لەسەر ئەم یارییە\n21/02/18 1.D ئاریس 0 - 1 ئۆڵیمپیاکۆس بینینی ڕووداوەکان زانیاری زیاتر لەسەر ئەم یارییە\n24/02/18 1.D Ermis 4 - 1 ئاریس بینینی ڕووداوەکان زانیاری زیاتر لەسەر ئەم یارییە


سێ ژینگه پارێزه‌كی پاوه به‌هۆی ته‌قینه‌وه‌ی مینه‌وه گیانیان له‌ده‌ستداوه\n29/6/2020 - 13:04\nڕاستی ڕووداووی سووتانی سێ ژینگه پارێزه‌یكه‌ی پاوه بڵاوكرایه‌وه\nبەپێی ڕاپۆرتی گەیشتوو بە ڕێکخراوی مافی مرۆڤی هەنگاو، ئیوارەی دوێنێ یەکشەممە، سێ چالاکی ژینگەپارێزی خەڵکی ناوچەی پاوە بە ناوەکانی موختار خەندانی، بیلال ئەمینی و یاسین کەریمی لە کاتی کۆنتڕۆڵ کردنی ئاگری دارستانەکانی ناوچەی مەرەخێڵی ئەو شارە گیانیان لە دەست داوە.\nبه پێی ڕاپۆرته‌كه‌ی هه‌نگاو هۆکاری گیان لە دەست دانی سێ ژینگەپارێزی خەڵکی پاوە بە هۆی ئاگرکەوتنەوە نەبووە، بەڵکوو لە ئەنجامی تەقینەوەی مینە چێندراوەکانی سپای پاسداران بۆ بەرەنگاربوونەوەی حیزبە کوردستانییەکان گیانی لە دەست داوە.\nهه‌رنگاو ڕایگه‌یاندووه: هەرچەند ژمارەیەک لە میدیا حکوومەتی و کەناڵە تێلگرامییەکانی ناوچەی هەورامان هۆکاری گیان لە دەست دانی ئەو سێ ژینگەپارێزەیان تەقینەوەی مین ڕاگەیاندبوو، بەڵام دوای چەند کاتژمێر و لە ژێر گوشاری ناوەندە ئەمنییەکان هەواڵەکەی خۆیان سڕییەوە. بە وتەی سەرچاوەیەکی ئاگادار، ئیدارەی ئیتلاعاتی پاوە پەیوەندی بە بەڕێوەبەری کەناڵە تێلگرامییەکانی ناوچە کردووە و وتوویە کە ئیزنتان نیە لەوبارەوە هەواڵ بکەن و تەنیا دەبێ بڵێن بە هۆی خنکان و سووتان گیانیان لە دەست داوە.\nشایەتحاڵێک لەوبارەیه‌وە بە هەنگاوی ڕاگەیاند: کە دوای ئەوە لە شوێنەی کە بیلال ئەمینی و یاسین کەریمی جێگیر بوون دەنگی تەقینەوە هاتووە موختار خەندانی بۆ هاوکاری کردنیان چووە بۆ ئەو شوێنە و هەر سێیان لەوێ گیانیان لە دەست داوە و باقی ئەندامانی ڕێکخراوی ژیوای نەیانتوانیوە کە هاوکارییان بکەن. چەندین سەرچاوەش رایانگەیاندووە کە جیا لە دەنگی تەقینەوەی مین دەنگی تەقەی چەکیش بیستراوە.\nئەو سەرچاوەیە وتیشی کە، هێزەکانی سوپای پاسداران لە پایگای مەرەخێڵ ئیزنیان نەداوە کە خەڵک سەردانی شوێنی ڕووداوەکە بکەن و بنەماڵەکانیان ناچار کردووە کە بە شەو تەرمی ڕۆڵەکانیان بنێژن. بە وتەی شایەتحاڵان فەرماندەی پایگای مەرەخێڵ لە ناو خەڵکدا بە ئاشکرا وتوویە “ من خۆم ئاگرم لەو دارستانانە بەرداوە و دیسان ئەو کارە دەکەم”.\nفەرماندەی سوپای پاوە شەوی ڕابردوو به‌یاننامه‌یه‌كی بڵاوکردەوە کە تێدا هاتبوو موختار خەندانی هاوڕێکانی لە پرۆگرامەکانی سپای پاسداران لە ناوچەکەدا ڕۆڵێکی بەرچاویان هەبووە.


بەغدا ئامادەیی دەربڕیوە مووچەی فەرمانبەرانی هەرێم راستەوخۆ بنێرێت – Standard Kurd\nلەلایەن ستاندار Posted on حوزه‌یران 14, 2020 12102 جار بینراوە 0 سەرنج\nرێبوار كەریم، پەرلەمانتاری سەربەخۆ لە ئەنجومەنی نوێنەرانی عێراق رایدەگەیەنێت بەغدا بۆ پێدانی مووچەی فەرمانبەران ئامادەیە لە رێی بانكەوە كە لقیان لە هەرێم بكاتەوە مووچە دابەش بكات، بەڵام حكومەتی هەرێم رازی نیە.\nرێبواركەریم، ئەمرۆ یەكشەممە لە كۆنگرەیەكی رۆژنامانەوی ناوەرۆكی راپۆرتێكی لەبارەی گواستنەوەی مووچەی فەرمانبەران بۆ سەر حكومەتی عێراق خستەروو.\nەو پەرلەمانتارە راشیگەیاند، پرۆژەكە خۆی لەچەند قۆناغێك دەبینێتەوە، كە قۆناغی یەكەمی ئەوەیە، حكومەتی هەرێم سیستەمی بایۆمەتری فەرمانبەران بداتە حكومەتی عێراق.\nهەروەها رایگەیاند، قۆناغی دووەم ئەوەیە، كە حكومەتی عێراق موچەی فەرمانبەرانی فعلی، كە ئێستا لەكاردان بدات، كە ژمارەیان زیاترە لە حەوت سەد هەزار فەرمانبەر، ئەوەش لەرێگەی سیستەمێكی بانكی.\nباسی لەوەش كرد، قۆناغەكانی تریش بۆ دابشنكردن‌و دابەشكردنی موچەی فەرمانبەرانی خانەنشین‌و شەهیدان‌و زیندانیانی سیاسی دەبێت، لەلایەن حكومەتی عێراقەوە.\nبڵاوکراوەی پێشووداوا دەكرێت بەغدا دەست بەسەر دۆسیەی نەوتی هەرێم بگرێت\nبڵاوکراوەی نوێترپەڕلەمانتارێکی یەکگرتوو پشتیوانی دابەشکردنی موچەی فەرمانبەرانی هەرێم دەکات لەلایەن بەغداوە


ئابووری ئێران لە سێ وڵاتی دراوسێی خراپتره\n12:45 - 10 سەرماوەز 2718\nکوردستان میدیا: ئابووری ڕێژیمی ئێران لە سێ وڵاتی ئەفغانستان، سووریە و عێراق خراپتره و بەرەو داڕمانی یەکجاری دەڕوات.\nدۆخی ئابووریی ئێران، بەپێی هەڵسەنگاندنی هەڵاوسان و نەخدینەیی لە وڵاتانی شەڕلێدراوی دراوسێی ئێران واتە ئەفغانستان، سووریە و عێراق خراپترە و ئەوەش دەرخەری ئەوەیە کە ئەو وڵاتە بەڕێوەبەرییەکی لێزانی نییە.\nکارناسێکی ئابووری باسی لەوە کردووە، دۆخی هەڵاوسان، نرخی دراو، سەقامگیریی سیاسەتەکان، یاساوڕێسا ئابوورییەکانی دیکەی ئێران بە بەراورد لەگەڵ ئابووریی ئەفغانستان لە ئاستێکی زۆر نزمتردایە و ئەوەش بۆ ئەوە دەگەڕێتەوە کە لە ئێراندا بەپێی زانست کار ناکرێت و تەنیا قسە دەکرێت.\nئەو کارناسه ئابوورییە باسی لەوە کردووە، به هۆی ئەوەیکە دەوڵەت دەستێوەردان لە کاروباری ئابووریدا دەکات هیچ کات ئابووریی ئێران سەقامگیر نابێت و کێشەی ئابووری لە ئێراندا قووڵتر دەبێتەوە.\nبەپێی لێدوانی ئەو کارناسە ئابوورییە، لە ئێراندا هەندێک کەس و لایەن لەبارەی ئابووریدا قسان دەکەن کە هیچ شارەزایی و زانستێکیان لە ئابووری نییە و ئەوەش خۆی کێشەیەکی گەورەیە بۆ ئابووریی وڵات.\nقسەی ئەو کارناسە ئابوورییە بە نیسبەت دەستێوەردانی دەوڵەت لە کاروباری ئابووریدا لە کاتێکدایە کە ڕێبەری ڕێژیمی ئێران، لە کۆبوونەوەیەکی نهێنیدا فەرمانی بە بەرپرسانی ڕێژیم داوە، کە ژوورێک بە ناوی "ژووری شەڕی ئابووری" دابمەزرێنن.\nخامنەیی ئامانج لە دامەزراندنی ئەم ژوورەی، پێکهێنانی شۆرای هاوئاهەنگیی ئابووری ڕاگەیاندووە و باسی لەوە کردووە بەپێی پێویست بڕیار و خاڵە پەسەندکراوەکان لە لایەن خۆیەوە بۆ دواجار پەسەند دەکرێن.


31/3/2021 - 14:48\nسه‌رچاوه سه‌ربازییه‌كان باس له‌وه ده‌كه‌ن كه له‌به‌ر هه‌نگاوه‌كانی توركیا و گرووپه چه‌كدارییه‌كانی سه‌ربه توركیا، بۆردمان ده‌ستی پێكردووه‌ته‌وه.\nماڵپه‌ڕی بۆلگاریه‌ن ملیتاری بڵاویكرده‌وه كه دوای ئه‌وه‌ی حه‌فته‌ی رابردوو توركیا و رووسیا بۆ كردنه‌وه‌ی سێ رێڕه‌وی مرۆڤی بۆ گه‌یاندنی هاوكاری مرۆڤی له ئیدلێب رێككه‌وتبوون، به‌ڵام توركیا و گرووپه چه‌كدارییه‌كانی سه‌ربه توركیا رێگه ناده‌ن كه خه‌ڵك سوود له‌و سێ رێگه‌یه وه‌ربگرێت و هه‌روه‌ها رێگه ناده‌ن هاوكاری بگاته دانیشتوانی ناوچه‌كه.\nئه‌و سه‌رچاوه‌یه له‌سه‌ر زاری چه‌ند به‌رپرسێكی باڵای سه‌ربازی رووسی بڵاویكردووه‌ته‌وه كه رووسیا ده‌ڵێت توركیا به ئه‌نقه‌ست رێگه به خه‌ڵك نادات كه‌ڵك له‌و رێڕه‌وانه وه‌ربگرێت، هه‌ر بۆیه رووسیایش وه‌كو وه‌ڵامدانه‌وه‌ی توركیا، دووباره ده‌ستی به هێرش كردنه‌وه سه‌ر پێًگه‌ی گرووپه چه‌كدارییه‌كانی سه‌ربه توركیا له ئیدلێب كردووه.\nسه‌رچاوه‌كه باسی له‌وه كردووه كه به‌هۆی بۆردمانه‌كه‌ی ئه‌مڕۆ چوارشه‌ممه‌وه زه‌ره‌ر و زیانێكی زۆرگه‌وره به گرووپه چه‌كداره‌كانی سه‌ربه توركیا كه‌وتووه. جێگای ئاماژه پێكردنه كه حه‌فته‌ی رابردوویش رووسیا 4 كه‌شتی جه‌نگی دیكه‌ی روانه‌ی رۆژهه‌ڵاتی ده‌ریای سپی له نزیك به‌نده‌ری لازقییه كردبوو و شاره‌زایانیش باسیان له‌وه ده‌كرد كه ئه‌مه ئاماده‌كارییه بۆ ئه‌نجامدانی ئۆپه‌راسیۆنێكی گه‌وره له ئیدلێب و رزگاركردنی یه‌كجاره‌كی ئیدلێب له ده‌ستی گرووپه چه‌كداره‌كان و توركیا.


چەمکی شورا لە مێژووی ئیسلامدا – History Of Kurdistan\nHome / مێژووی ئیسلام / شارستانیه‌ت / چەمکی شورا لە مێژووی ئیسلامدا\nگۆران حكيم 2017-08-31\tشارستانیه‌ت, مێژووی ئیسلام لێدوان نووسین ناچالاککراوە لە چەمکی شورا لە مێژووی ئیسلامدا 2,703 Views\nله‌م گفتوگۆیه‌دا مامۆستا كامه‌ران بابانزاده بیرمه‌ندى ئیسلامى پێی وایە زانایان و فه‌رمانڕه‌وایان له مامه‌ڵه له‌گه‌ڵ ورده‌كارییه‌كانی (شوورا) سه‌ركه‌وتوو نه‌بوون، پێشى وایه كه شوورا بنچینه‌یه بۆ پێشكه‌وتن و قووڵكردنه‌وه‌ی پایه‌كانی پێكه‌وه‌ژیان، جه‌ختیش له‌وه ده‌كاته‌وه كه ده‌بێ شوورا له‌و چه‌قه‌وه ده‌ست پێ بكات كه داماڵینی چه‌مكی (سیۆكراتی)یه له موماره‌سه‌ی تاكی موسڵمان له هه‌موو ئاسته‌كاندا و ئه‌گه‌ر شوورا نه‌بێ ئازادی له مه‌ترسیدایه، بابانزاده پێشى وایه كه گرفتى به‌رده‌م موماره‌سه‌كرانى شوورا له مێژووى دونیاى موسڵماندا حاكمه موسته‌بیده‌كان و زانایانی (ترسنۆك) و (به‌رژه‌وه‌ندیخواز) بوون، كامه‌ران بابانزاده پێشى وایه په‌یوه‌ندیى نێوان شوورا و دیموكراسی ئاڕاسته سه‌له‌فی و نه‌یار به كۆمه‌ڵگای مه‌ده‌نی ئاڵۆزیان كردووه!\n– ئایا له دونیاى موسڵماناندا پێناسێكى ڕوون و دیاریكراومان هه‌یه بۆ شوورا؟\nكامه‌ران بابانزاده: ده‌كرێ بڵێین به‌ڵێ چوارچێوه‌یه‌كی ڕوونمان هه‌یه و ده‌شكرێ بڵێین نه‌خێر له ورده‌كارییه‌كاندا ڕاجیایی زۆرمان هه‌یه، ئه‌مه‌ش به مانا سه‌لبییه‌كه‌ی نایه‌ت، به‌ڵكو ئیجابییه، مه‌به‌ستمه بڵێم له ئه‌حكامی گۆڕاو له ئیسلامدا واته ئه‌و بابه‌تانه‌ی به به‌رده‌وامی له كۆمه‌ڵگای موسڵمانان و غه‌یری ئه‌وانیش له گۆڕاندان، به‌تایبه‌ت ئه‌حكامه‌كانی تایبه‌ت به ده‌وڵه‌تداری له‌و جۆره‌ن، چونكه له ئیسلامدا ئه‌ساسییات هه‌یه و ورده‌كاری باس نه‌كراوه، واتا باس نه‌كراوه له قورئان و سوننه‌ت، به‌ڵام له دوای ئه‌وه هه‌م له دونیای موماره‌سه و هه‌م له به‌رهه‌می زانایان به نووسراو زۆر باس كراوه، ده‌بێ به به‌رده‌وامییش باس بكرێ و له‌گه‌ڵ گۆڕانكارییه‌كان ئه‌و باسه دانه‌خرێ.\nئینجا ده‌قه‌كانی ناو قورئان و سوننه‌ت ده‌بێ ئه‌وه بزانین كه (گشتی)یه، ده‌بێ واشبێ، چونكه كۆی بابه‌كاتی تایبه‌ت به حوكمڕانی وایه، ئه‌وه زانایان و فه‌رمانڕه‌وایانن له مامه‌ڵه له‌گه‌ڵ ورده‌كارییه‌كانی (شوورا) سه‌ركه‌وتوو نه‌بوون.\nمن لێره‌دا هیچ پیناسه‌یه‌ك بۆ شوورا ناخه‌مه‌ڕوو، به‌ڵام له ڕوانگه‌ی ئه‌و ده‌قانه‌ی له‌به‌ر ده‌ستمدان له قورئان و سوننه‌ت و موماره‌سه‌ی سه‌حابه له‌گه‌ڵ شوورا ده‌گه‌مه ئه‌و قه‌ناعه‌ته‌ی:\nیه‌كه‌م/ شوورا: بابه‌تێكی گرنگی ژیانی مرۆڤی موسڵمانه له بواری تاكه‌كه‌سییه‌وه تا ده‌گاته لوتكه‌ی حوكمڕانی، به فه‌رامۆشكردنی پاشكه‌وتن و قۆرغكاری و ئیستیبداد و نادادگه‌ری و فه‌رامۆشكردنی تواناكان و… هتد، چی خراپه بۆ سرووشتی پێكه‌وه‌ژیان و كاری هه‌ره‌وه‌زی و پێكه‌وه‌بوونی مرۆڤه‌كان به دوای خۆیدا ده‌هێنێ. به پێچه‌وانه‌شه‌وه شوورا بنچینه‌یه بۆ پێشكه‌وتن و قووڵكردنه‌وه‌ی پایه‌كانی پێكه‌وه‌ژیان و پێشكه‌وتن.\nدووه‌م/ له كێبه‌ركێی نێوان خواستی شه‌ریعه‌ت (المقاصد الشرعیه) و خواستی مرۆڤه‌كان بۆ به‌رژه‌وه‌ندییه‌كانیان یان هه‌ندێ جار بۆ ئیجتیهاده‌كانیان وای كردووه پێناسه‌ی درووست و موماره‌سه‌ی درووست بۆ شوورا بكه‌وێته ئاڵۆزیه‌كی زۆره‌وه. بۆ نموونه شوورا واته پرسوڕا ئایا ئه‌م پرسوڕایه سنووره‌كه‌ی له ڕووی ئه‌و بابه‌ته‌ی شوورای له‌سه‌ر ده‌كرێ و ئه‌وانه‌ی شوورایان پێ ده‌كرێ تا كوێیه؟ واته له چی شوورا ده‌كرێ و شوورا به كێ ده‌كرێ؟ ئینجا ڕاده‌ی ئیلزامییه‌تی شوورا بۆ خاوه‌نه‌كه‌ی چه‌نده؟ ئه‌مانه‌یه چه‌مكی خواستی شه‌رعیان (مفهوم المقاصد الشرعی) بۆ شوورا شێواندووه.\nسێیه‌م/ به‌بڕوای من ده‌بێ شوورا له چه‌قه‌وه ده‌ست پێ بكات، كه‌داماڵینی چه‌مكی (سیوكراتی)یه له‌موماره‌سه‌ی تاكی موسڵمان له هه‌موو ئاسته‌كاندا. شوورا ده‌بێ به‌رامبه‌ر خواسته‌كانی تاك بوه‌ستێته‌وه بۆ خوسه‌پاندن، مرۆڤی خاوه‌ن بیرۆكه‌ی (سیوكراتی) و (ئیستیبدادی) ناتوانێ به‌ها بداته چه‌مكی شوورا.. هه‌ر كاتێ شوورا بووه خێروچاكه‌ی هه‌ڵگرانی ئه‌و دوو چه‌مكه بۆ غه‌یری خۆیان ئه‌وه له‌باربردنی چه‌مكی شوورایه. ده‌بێ شوورا هه‌موو تاك وه‌كو ماف و وه‌كو ئه‌ركی شه‌رعی سه‌یری بكات، ئه‌وه شوورا نییه كه مرۆڤی سیوكراتی شوورا وه‌كو قووڵكردنه‌وه‌ی پایه‌ی خۆی به‌كار بهێنێ. یان مرۆڤی موسته‌بید شوورا بخاته چوارچێوه‌ی پرسورا به حاشیه‌كانی و لێره‌وه پێمان وا بێ شوورا به‌رجه‌سته بووه!\nبه كورتی شوورا به‌رامبه‌ر زامنی ئازادییه بۆ قه‌واره‌یه‌كی ئیسلامی له ڕووی سیاسی و كۆمه‌ڵایه‌تی و كۆی كایه‌كانی ژیانكردنی ده‌سته‌جه‌معی. ئه‌گه‌ر شوورا نه‌بێ ئازادی له مه‌ترسیدایه.\nئه‌گه‌ر شوورا نه‌بوو هه‌ستی به‌رپرسیاریه‌تی له مه‌ترسیدایه و پایه‌كانی قۆرغكاری قووڵتر ده‌بێته‌وه و هه‌میشه ئه‌و وڵاته كاندیده بۆ ئاژاوه‌یه‌كی سیاسی و كۆمه‌ڵایه‌تیی گه‌وره.\n– له بوارى كرداری و ئه‌زموونكردنه‌وه، ئه‌زموونى موسڵمانان له قۆناغه جیاوازجیاوازه‌كاندا له‌گه‌ڵ شوورا چۆن بووه؟\nكامه‌ران بابانزاده: شوورا له موماره‌سه‌ی ئیسلامیدا (سێ) جۆر بووه، تێكه‌ڵاوكردنی جۆره‌كانیشی به‌شێكه له قه‌یرانی تێنه‌گه‌یشتن له شوورا.. جۆره‌كانی به‌م شێوه‌ن:\nیه‌كه‌م/ شوورا بۆ دانانی به‌رپرسیاره‌تی له حوكمڕانی.\nدووه‌م/ شوورا بۆ كارێكی پسپۆڕی و كارامه‌یی، كه كه‌سێك تێیدا پسپۆڕه و له ئه‌وانی دیكه‌ی باشتر لێ ده‌زانێ.\nسێیه‌م/ شوورا بۆ ئاشته‌وایی و گرفتی كۆمه‌ڵایه‌تی.\nده‌قه‌كان و موماره‌سه‌ی پێغه‌مبه‌ری خوا له‌گه‌ڵ شوورا ئه‌وه‌مان پێ ده‌ڵێ كه هه‌ر یه‌ك له‌م سێ جۆره ئیلزامییه‌تی جیاوازی هه‌یه له‌گه‌ڵ ئه‌وه‌ی دیكه به‌تایبه‌ت جۆری یه‌كه‌م له‌گه‌ڵ دوو جۆره‌كه‌ی دیكه.\nله یه‌كه‌م پرس به خوارێ ده‌كرێ بۆ دانانی هه‌یكه‌لیه‌تی سه‌ره‌وه. به‌ڵام له دوو جۆره‌كه‌ی دیكه هه‌یكه‌لییه‌تێك (ده‌سه‌ڵات)ێك هه‌یه و پرسوڕا به غه‌یری خۆی ده‌كات..\nله یه‌كه‌م شوورا ئیلزامییه‌تی هه‌یه و ئه‌نجامه‌كه‌ی به پێی ئه‌نجامی زۆرینه‌ی ئه‌وانه ده‌بێ كه پرسورایان پێ ده‌كرێ، به‌ڵام له دوو جۆره‌كه‌ی دیكه وا نییه.\nجۆری یه‌كه‌م دێین و له‌گه‌ڵ چه‌مكی هه‌ڵبژاردنی هاوچه‌رخ و پڕۆسه‌ی دیموكراسی له‌مه‌ڕ هه‌ڵبژاردن به‌راوردی ده‌كه‌ین. به‌ڵام بۆ دوو جۆره‌كه‌ی تر وانییه، تێكه‌ڵكردنی جۆره‌كانیش زیانی گه‌وره له چه‌مكی شوورا ده‌دات.\n– زیانى وه‌ك چى؟\nكامه‌ران بابانزاده: بۆ نموونه له جۆری دووه‌م به‌رپرس دێت و پرس به‌كه‌سانی شاره‌زا ده‌كات به‌ڵام مه‌رج نییه قسه‌كه‌یان وه‌كو خۆی وه‌ربگرێ، ئه‌م دیده بۆ ئه‌و جۆره شوورایه تێكه‌ڵ به جۆری یه‌كه‌م بكرێ، كه (كه‌سه‌كان) له ئاستی گرووپێكی بچووكه‌وه هه‌تا ده‌گاته ئاستی هه‌ره گه‌وره بۆ دانانی (ئه‌میر) بۆ دانانی به‌رپرس. كه تێیدا له خواره‌وه پرسوڕا ده‌كرێ و ئه‌نجامه‌كه‌ی پابه‌ندی و ئیلزامییه، ئه‌مه‌یه ده‌ستبردن بۆ شوورا به هه‌ڵه و لێره‌وه شرۆڤه‌ی خراپ بۆ شوورای لێ په‌یدا ده‌بێ. له خوێندنه‌وه‌ی زۆر له‌و سه‌رچاوانه‌ی ده‌یانه‌وێ جیاوازی بكه‌ن له نێوان شوورا و دیموكراسی ئه‌و دیده هه‌ڵه‌یه وه‌كو به‌ڵگه هێنراوه‌ته‌وه به‌وه‌ى دیموكراسی پابه‌ندییه به ده‌نگی ده‌نگده‌ران به‌ڵام له شوورا جیاوازه ته‌نیا پرس ده‌كرێ و ئیلزامی نییه. ئیتر ئه‌مه و ده‌یان نموونه‌ی دیكه له‌و تێكه‌ڵكردنه، له‌و سه‌رچاوانه‌ی باس له شوورا ده‌كه‌ن ده‌بینرێ كه دواجار قه‌یرانی به‌دووی خۆیدا هێناوه و چه‌مكی شوورای له مه‌به‌ستی شه‌رعیی خۆی بردووەتە ده‌ره‌وه.\nبگه‌ڕێنه‌وه سه‌ر وه‌ڵامی ڕاسته‌وخۆی پرسیاره‌كه‌ی تۆ.\nبه‌ڵی شوورا له هه‌موو قۆناغه جیاوازه‌كان وه‌كو په‌كخستن له ژیانی گشتی په‌ك نه‌خراوه، هه‌روه‌ها زانایانی ئه‌و بواره (ئیبن ته‌یمیه) و (الشوكانی) و (الماوردی) و (الجوینی) و چه‌ندانی تر به‌شێكی باشیان بۆ ئه‌و بابه‌ته ته‌رخان كردووه، به ڕاسته‌وخۆ یان چه‌مكه‌كانی دیكه‌ی وه‌كو (ئه‌هلی حه‌ل‌و عه‌قد) و (سیفه‌ته‌كانی به‌رپرسیاریه‌تی) و (چۆنیه‌تیی دانانی به‌رپرسیاریه‌تی).. هتد.\nواته به دوو ئاڕاسته له ئه‌زموونی سیاسی و كۆمه‌ڵایه‌تیی مێژووی ئیسلامی شوورا باسی هه‌یه، له موماره‌سه و له دیراسه و به‌رهه‌می زانایان. یان با بڵێین له ئه‌زموونی موماره‌سه‌ی كرداری و له ده‌ق و نه‌زه‌ریات به‌ڵام ئه‌وه‌ی تێبینی ده‌كرێ:\nیه‌كه‌م: له ڕووی موماره‌سه‌وه له قۆناغێكه‌وه بۆ قۆناغێكى تر له‌و ڕووه‌وه جیاوازی هه‌یه، بۆ نموونه شوورا له دانانی به‌رپرسیاری یه‌كه‌می كاروباری موسڵمانان له سه‌رده‌می ڕاشیدی نموونه‌یه‌كی موماره‌سه و به‌عه‌مه‌لیكردن هه‌بووه به‌ڵام له سه‌رده‌می فه‌رمانڕه‌وایه‌تیی ئه‌مه‌وی و عه‌باسی نه‌ك پشتگوێ خرا به‌ڵكو دژایه‌تیی ئه‌و چه‌مكه‌ش كرا و سڕایه‌وه.\nدووه‌م/ له ڕووه نه‌زه‌رییه‌كه‌یه‌وه بۆ ڕووه عه‌مه‌لییه‌كه‌ی دووباره جیاوازی هه‌یه. بۆ نموونه زانایان شتی زۆر باشیان له‌سه‌ر شوورا نووسیوه، له‌سه‌ر شه‌رعییه‌ت و مكانیزمه‌كانی به‌تێگه‌یشتنی ئه‌وكات به‌ڵام له‌مه‌یدانی موماره‌سه خه‌لیفه و به‌رپرسه‌كان له دونیایه‌كی زۆر جیاواز ئه‌و چه‌مكه‌یان واز لێ هێنا.\nسێیه‌م/ شوورا داری ده‌ستی مرۆڤه ئازاده‌كانه و مافی ئه‌وانه بیپارێزن. كاتێ ئه‌و توێژه لاواز بوو له كۆمه‌ڵگای ئیسلامی شوورا به‌ره‌و ڕووی دوو ته‌وژم بۆوه، یه‌كیان حاكمه موسته‌بیده‌كان بوو، دووه‌میان زانایانی (ترسنۆك) و (به‌رژه‌وه‌ندیخواز).. یه‌كه‌میان پایه‌كانی ئیستبیدادی قووڵكرده‌وه و دووه‌میان ئه‌ركی شه‌رعاندنی گرته ئه‌ستۆی خۆی، ئه‌مه له ڕووی پراكتیكه‌وه پانتایه‌كی گه‌وره‌ی له مێژووی ئیسلامی داگیركردووه.\nبۆ نمونه له دانانی چوار خه‌لیفه‌كه‌ی ڕاشیدی شوورا كراوه بۆ دانانی خه‌لیفه، (موعاویه‌ی كوڕی ئه‌بوسوفیان)یش شوورای كردووه بۆ دانانی (یزید) كوڕی به خه‌لیفه!\nخاڵێكی تر به پێویست ده‌زانم لێره ئاماژه‌ی پێ بده‌م، ئێمه له به‌رده‌م سێ جۆر له موماره‌سه‌ی جیاوازداین بۆ شوورا.. یه‌كه‌میان شوورایه‌ك له سه‌رده‌می پێغبه‌ری خوا و چوار خه‌لیفه‌ی ڕاشیدی باس كراوه و موماره‌سه كراوه، جۆری دووه‌م هی سه‌رده‌می دوای چوار خه‌لیفه‌ی ڕاشید و قۆناغه جیاجیاكانی مێژووی ئیسلامییه و جۆری سێیه‌م دیدی ئه‌م سه‌ردەمه‌یه بۆ شوورا له جۆری سه‌رده‌می یه‌كه‌م شوورا وه‌كو تیۆری و كرداری پایه‌كانی خۆی جێگر كرد له قوناغه مێژووییه‌كانی دواتر له‌م موماره‌سه پاشه‌كشه‌ی زۆری كرد و له دونیای تیۆری بایه‌خی زۆری پێ درا. له ئێستاشدا باسكردن له‌و بابه‌ته له قه‌یرانێكی قووڵدایه.\n– ده‌گوترێت شوورا له مێژووى موسڵماناندا ده‌رهاویشته‌ى بارودۆخ و دیدی گرووپ و مه‌زهه‌به جیاوازجیاوازه‌كانى ناو موسڵمانان بووه و له‌ژێر كاریگه‌ریى ئه‌و ململانێ ئایدۆلۆجى و مه‌زهه‌بییانە له فۆرمى جیاوازجیاوازدا ده‌ركه‌وتووه؟\nكامه‌ران بابانزاده: ئه‌گه‌ر بابه‌تی شوورا جارێ كورت بكه‌ینه‌وه له شوورا له‌سه‌ر چه‌مكی حوكمڕانی به‌ڵێ، موماره‌سه‌ی شوورا په‌یوه‌ندی زۆری هه‌بووه له‌سه‌ر دیدی گرووپ و جه‌ماعه‌ته ئیسلامییه‌كانه‌وه له مێژوو به‌ڵام ده‌بێ ئه‌وه بزانین، هه‌موویان ڕێك بوون له‌سه‌ر په‌كخستنی شوورا، بۆ نموونه په‌كخستنی شوورا له لایه‌ن ئه‌و خانه‌واده و ڕه‌وتانه‌ی سه‌ر به مه‌دره‌سه‌ی سوننه بوون به پاڵنه‌ری ئستیبداد و حوكمی ویراسییه‌وه بووه، هی گرووپه شیعه‌كان له‌وه مه‌ترسیدار بووه به پاڵنه‌ری شه‌رعی و قۆرغكردنی له ئالی بیت ئه‌و پرسه‌یان په‌كخستووه. واته لێسه‌ندنه‌وه‌ی مافی هاووڵاتی بۆ به‌شداری له پڕۆسه‌ی به‌رپرسیاریه‌تی به پاساوی ئیستبداد بێ وه‌كو ئه‌وه‌ی خانه‌واده‌ی ئومه‌وی كردیان یان به پاساوی شه‌رعی بێت وه‌كو ئه‌وه‌ی شیعه‌كان ئه‌نجامیان داوه به‌پاساوی قۆرغكاری بۆ یه‌ك خانه‌واده‌ی دیاریكراو، جیاوازی نییه له هه‌ردووكیان هه‌ر په‌كخستنه..\nشیعه‌كان به مه‌زهه‌به جیاوازه‌كانییه‌وه له پرسی دانانی خه‌لیفه پێیان وایه ئه‌مه پرسێكی زۆر گرنگه و پێغه‌مبه‌ری خوا وازی لێنه‌هێناوه بۆ موسڵمانان به شوورا یه‌كلایی بكه‌نه‌وه. له به‌رانبه‌ردا هه‌موو مه‌زهه‌به‌كانی ئه‌هلی سوننه له‌وه یه‌كده‌نگن كه ئه‌م پرسه به‌شوورا یه‌كلایی ده‌كرێته‌وه، كه‌چی له واقیعدا له قه‌واره سوننییه‌كانیش له پرسی دانانی به‌رپرسیاریه‌تی له قه‌واره شیعه‌كان باشتر نه‌بوون، ئه‌مرۆ له ئێران ولایه‌تی فه‌فقیه به دامه‌زراندنه و سه‌رۆكی كۆمار و په‌رله‌مان به هه‌ڵبژاردن دیاری ده‌كرێ، له زۆربه‌ی وڵاتانی كه‌نداو پادشایه‌تی و وه‌لی عه‌هد به‌بێ هه‌ڵبژاردن، كه‌واته مه‌سه‌له‌كه زیاتر حه‌زی ئیستبداد و په‌كخستنی شوورایه له لایه‌ن فه‌رمانڕه‌واكانه‌وه نه‌ك گه‌ڕانه‌وه بۆ مه‌زهه‌ب و گرووپه مێژووییه‌كان.\n– ده‌گوترێت بابه‌تى شوورا له‌ناو دونیاى موسڵماناندا له باشترین دۆخیدا ئه‌وه‌نده‌ى وه‌ك تێزێكى تیۆرى قسه‌ى لێ كراوه ئه‌وه‌نده هه‌وڵى جددى له‌ئارا نه‌بوون بۆ موماره‌سه‌كردنى به نموونه بابه‌تى موعله‌مبوون یان مولزه‌مبوونى ده‌سه‌ڵاتدار به شووراوه!\nكامه‌ران بابانزاده: ئه‌م پرسیاره دوو بابه‌ته یه‌كه‌میان مه‌سه‌له‌ی موماره‌سه و تیۆر له‌سه‌ر پرسی شوورا، دووه‌م بابه‌تی پابه‌ندیه‌تیی شوورا بۆ ئه‌و كه‌سه‌ی شوورا ده‌كات.\nبۆ یه‌كه‌م به‌ڵێ شوورا وه‌كو بابه‌تێكی تیۆری له لای زانایان زیاتر قسه‌ی لێ كراوه و له مه‌یدانی كرده‌یی بارته‌قای ئه‌وه نییه له سه‌رچاوه‌كان باس كراوه. ئه‌مه بۆ زۆر پرسی تریش ڕاسته.\n– بۆچى نه‌توانراوه په‌ره به شوورا بدریت؟\nکامەران بابانزادە: چونكه شوورا به‌شێكه له چه‌مكی حوكمڕانی و كاری ده‌سته‌جه‌معی، شوورا وه‌كو پراكتیزه سه‌ره‌تایه‌كی باشی هێنا، بۆ نموونه كاتێ شوورا له فه‌رمانڕه‌وایه‌تیی ئیسلامی كراوه‌ته بنه‌ما بۆ دانانی به‌رپرسیاریه‌تی، ئه‌و مافه‌ی له دیدێكی سیوكراتی كه كه‌لتووری كه‌نیسه‌ی مه‌سیحی بووه گۆڕی بۆ پرسێكی مه‌ده‌نی، هه‌نگاوێكی گه‌وره بوو، به‌ڵام كاتێ دیدی هۆز و ڕایه‌ڵه و ده‌مارگیری پێش ئیسلام كاریگه‌ری له‌سه‌ر حوكمڕانی دانا، به دڵنیاییه‌وه شوورا پاشه‌كشه‌ی كرد، شووراش له مه‌یدانی كرده و موماره‌سه په‌ره‌ی پێ ده‌درێ، ئه‌مه بۆ كۆی فقهی ئیسلامی ڕاسته، موماره‌سه پرسیاره تازه‌كان و وڵامه تازه‌كان ده‌كاته داینه‌مۆی په‌ره‌پێدان، كه شوورا له موماره‌سه دابڕا توانای خۆنوێكردنه‌وه‌ى له ده‌ست ده‌دا.\n– په‌یوه‌ندیى نێوان شوورا و دیموكراسى چییه؟\nكامه‌ران بابانزاده: له جه‌وهه‌ردا ئه‌م پرسیاره زۆر به‌ساناهییه، به‌ڵام ئاڕاسته سه‌له‌فی و نه‌یار به كۆمه‌ڵگای مه‌ده‌نی ئاڵۆزیان كردووه. ئه‌و به‌شه‌ی شوورا كه په‌یوه‌ندیی به دانانی حوكمڕانییه‌وه هه‌یه، له‌سه‌ر هه‌مان بنه‌ما بڕیار ده‌دا كه له دیموكراتییه‌ت و میكانیزمی هاوچه‌رخ هه‌یه به ناوی هه‌ڵبژاردن.\nئه‌گه‌ر دانانی هه‌ر چوار خه‌لیفه‌ی ڕاشیدی بكه‌ینه نموونه و بنه‌ما بۆ ئه‌ركی شوورا له جێگیركردنی به‌رپرسیاریه‌تی ده‌بین:\n1-دانانی ئه‌وان دوور بووه له ئیستیبداد.\n2-دوور بووه له حوكمی بنه‌ماڵه و پشتاوپشت و وه‌لی عه‌هد.\n3-دوور بووه له بیردۆزه‌ی سیوكراتی.\nله به‌رامبه‌ردا شه‌رعییه‌ت له خواره‌وه دیاری كراوه كه مرۆڤه‌كانن، بۆ هه‌ریه‌ك له‌و چوار خه‌لیفه مكانیزی جیاواز هه‌بووه.\nئه‌مه بۆ دیموكراتییه‌ت و حوكمڕانی مه‌ده‌نیش ڕاسته، ئه‌مڕۆ هه‌ندێ ئاراسته‌ی دژه دیموكراسی له مه‌نزومه‌ی ئیسلامی هاتوون به‌ناوی شه‌رعی نه‌بوونی هه‌ندێ له پێكهاته‌ی كۆمه‌ڵگا له هه‌ڵبژاردن‌و پرۆسه‌ی سیاسی و هه‌ندێ ناته‌واوی كه له‌خودی دیموكراتییه‌تدا هه‌یه وه‌كو په‌نابردنه به‌ر ته‌زویر و كاریگه‌ریی ئابووری و پڕۆپاگه‌نده و… هتد. ده‌كرێ ئه‌مانه بكرێته ڕه‌خنه له دیموكراتییه‌ت و ئه‌مه ڕاستییه به‌ڵام پرۆژه‌ی به‌دیلی هه‌ڵبژاردن‌و دیموكراسییه‌ت چییه؟ دواجار ده‌بێ له نێوان شوورا و دیموكراسییه‌ت ته‌وفیق هه‌بێ بۆ ئیداره‌دانی كۆمه‌ڵگا و ئاڵوگۆڕی ئاشتییانه‌ی ده‌سه‌ڵات. نه‌ك وڵاتێك دیموكراتییه‌ت ڕه‌فز بكات و شووراشی نه‌كردبێته بنه‌ما بۆ ئاڵۆگۆڕی ئاشتییانه‌ی ده‌سه‌ڵات و دواجار به ناوی بێشه‌رعیبوونی دیموكراتییه‌ت دیكتاتۆرییه‌ت بنه‌ماكانی ده‌سه‌ڵاتی قووڵ بكاته‌وه.\n– ئایا له ئێستادا له سۆنگه‌ى ترس له دیموكراسى وه‌ك تێزێكى كوفرئامێز له تێگەیشتنى به‌شێك له موسڵمانان ساردوسڕییه‌ك ته‌نانه‌ت له مامه‌ڵه‌كردنیش له‌گه‌ڵ تێزى شووراشدا نییه؟\nکامەران بابانزادە: له لای ئه‌و گرووپه‌ی تۆ له پرسیاره‌كه‌تدا ئاماژه‌ت پێ داوه سه‌رگه‌ردانییه‌ك هه‌یه به‌وه‌ی دیموكراتییه‌تی قبووڵ نییه و له چه‌مكی شوورای ئیسلامی نه‌گه‌یشتووه یان داكۆكی لێ ناكات، ئه‌گینا خۆ شوورای ئیسلامییش ئیستیبداد و حوكمی بنه‌ماڵه‌یی و پشتاپشتی قبووڵ نییه. ئه‌مه وای كردووه له هه‌موو ئه‌و شوێنانه‌ی جیهانی ئیسلامی ئاڕاسته‌ی دژه‌دیموكراسی هه‌بێ شووراش وجوودی نییه.\nسەرچاوە: رۆژنامەی ئاژانس\nPrevious قوربانیکردن لە ئایینە جیاجیاکاندا [بەشی سێیەم]\nNext كه‌ریم خانی زه‌ند ، مێژووی ئێران له نێوان 1737 – 1779\nپێشەوای شۆڕش و خەبات و گیانفیدایی قازی محەمەد


مامه‌ڵه‌ی مام جه‌لال لەگەڵ رووناکبیران – Knwe.org\nسەرەکی » ئاراستە » مامه‌ڵه‌ی مام جه‌لال لەگەڵ رووناکبیران\nرێز له مه‌عشه‌ر\nئه‌وه‌ی رۆژێك خوالێخۆشبوو مام جه‌لال-ی(1933-2017ز) بینیبێت و ناسیبێت، یان ماوه‌یه‌ك لێی نزیك بووبێت، یان له بۆنه و دیدارێك له‌گه‌ڵیدا كۆبووبێته‌وه، بێگومان یادگارییه‌ك، یان باسێك، چیرۆكێك، یان به‌سه‌رهاتێكی هه‌یه كه ئه‌مڕۆ له‌باره‌یه‌وه بڵێ و بنووسێت.\nئێمه با له‌م ده‌رفه‌ته‌دا، جوانیی «مام» له مامه‌ڵه و هه‌ڵوێستی، له خۆشه‌ویستی و رێزی له مه‌عشه‌ری رووناكبیران، ببینین، واته له‌و هێزه كۆمه‌ڵایه‌تییه‌ی كه زۆرجار به‌داخه‌وه، زۆرێك له سیاسییه‌كانی ئه‌م سه‌رده‌مه، نێوانیان له‌گه‌ڵیاندا گه‌رم نییه، یان به ره‌خنه و بۆچوونه‌كانیان ئاسووده نین، یان نایانه‌وێ، به ئاسانی و بێ مه‌رج و داواكاری، دان به‌و سه‌رمایه ره‌مزییه‌دا بنێن كه رووناكبیران، به‌هۆی توانای مه‌عریفییانه‌وه بێت، یان داهێنان و به‌رهه‌مه ئه‌ده‌بی و هونه‌ری و فكرییه‌كانیانه‌وه، یان پله و پێگه‌ی ئه‌كادیمییانه‌وه، له‌ناو كۆمه‌ڵگە و وڵاتی خۆیاندا هه‌یانه.\nمام جه‌لال، پێش هه‌ر شتێك، چونكه خۆی له‌بنه‌ڕه‌تدا، كارەكته‌رێكی خوێنده‌وار و سیاسه‌تمه‌دارێكی رووناكبیر بوو، وه‌ك زۆر(سه‌ركرده)ی ئه‌مڕۆی وڵات، به دیدار و مه‌جلیس و ره‌خنه‌ی رووناكبیران، مووگرژ نه‌ده‌بوو، دیواری رق و غروری نه‌ده‌خسته نێوان سیاسی و به‌تایبه‌تییش كاربه‌ده‌ستان و ئه‌و رووناكبیرانه‌ی كه بایه‌خی په‌یوه‌ندیی ره‌خنه‌گرانه‌یانی ده‌زانی له‌گه‌ڵ كایه‌ی سیاسه‌تدا.\nمام جه‌لال چونكه خۆی ئه‌هلی قه‌ڵه‌م و كتێب و ئه‌ده‌بدۆست بوو، له‌به‌رده‌م خوێنده‌وارانی میلله‌ته‌كه‌ی خۆیدا هه‌ستی به كه‌میی نه‌ده‌كرد، رقی له‌وه نه‌ده‌بۆ‌وه كه په‌ی به شتێك نه‌بردبێت كه رووناكبیران په‌ی پێده‌به‌ن و ده‌یزانن.\nبه‌درێژایی ساڵانی نه‌وه‌ده‌كان و ته‌نانه‌ت تا ئه‌و ساته‌وه‌خته‌ی له‌كایه‌كه‌دا بوو و نه‌خۆشی لێی دوور نه‌خستبووینه‌وه، له‌زۆر مه‌جلیسی ئه‌ودا، خۆمان له‌به‌رده‌م مرۆڤێكدا ده‌بینییه‌وه كه زۆرجار ناڕاسته‌وخۆ، ده‌یویست بڵێ: رووناكبیران، له سیاسی و سیاسه‌تمه‌داران، بۆ وڵات و هاووڵاتیان، به‌نرخترو پێویستترن. ده‌یویست بڵێ: كه‌سی سیاسی، مومكینه، به داوه‌رییه‌كانی كایه‌ی سیاسه‌ت و تایبه‌تمه‌ندییه‌كانی، هه‌ندێک جار پێویستی به‌و ته‌كتیك و مانۆڕ و گه‌مه سیاسییانه هه‌بێت كه ده‌شێ دووری بخه‌نه‌وه له ئایدیاڵه مه‌زنه‌كان و له به‌ها گه‌وره‌كان، به‌ڵام رووناكبیر، به‌وه ناچار نییه بۆیه زۆرجار هه‌ر دیدارێك كه له‌گه‌ڵ ئه‌ودا كۆی ده‌كردینه‌وه، ورده‌كاریی زۆری دنیای سیاسه‌ت و رووداوه‌كانی و حزبایه‌تی و ململانێكانی و تێكۆشان و به‌ربه‌ره‌كانییه‌كانی بۆ ده‌دركاندین، ئه‌مه‌ش بۆ ئه‌وه‌ی به‌هۆیه‌وه ناڕاسته‌وخۆ، جیاوازیی ئه‌ركی نێوان «سیاسی» و «رووناكبیر»مان یاد بخاته‌وه، له رێگه‌ی ئه‌مه‌شه‌وه رووناكبیران، وردتر و به زانیاری زیاتر و له نزیكه‌وه، له‌سه‌ر كایه‌ی سیاسه‌ت بوه‌ستن. له‌وه‌ش زیاتر، به‌لایه‌وه گرنگ بوو كه رووناكبیران رایه‌ڵێك له نێوان فكر و واقع، تیۆر و پراكتیك، خه‌ون و مومكیندا دروست بكه‌ن بۆئه‌وه‌ی بزانرێت كه سیاسه‌تیش، لانیكه‌م لای ئه‌و سه‌ركرده و سیاسه‌تمه‌دارانه‌ی كه مێژووكرد و خاوه‌ن فكر و سه‌ره‌تا Principle و دنیابینین و ئاگاداری ئه‌زموونی گه‌لانن، له كۆتاییدا بریتییه له وه‌رگێڕان و جێبه‌جێكردنی به‌ها زیندوو و جوان و باڵاكانی مرۆڤ، به‌ڵام له چواچێوه‌ی هونه‌ری كاری له‌ده‌ستهاتوودا(فن الممكات). \nمام جه‌لال، له‌به‌ر ئه‌وه‌ی ئاسۆی بیركردنه‌وه‌ی فراوان بوو، ده‌یزانی كه رووناكبیران، بیر له‌جیهانێكی جوانتر، فه‌زایه‌كی ئازادتر، وڵاتێكی دادپه‌روه‌رتر، فه‌رمانڕه‌واییه‌كی ته‌ندروستتر ده‌كه‌نه‌وه، ده‌یزانی بوونه‌وه‌ری هه‌سته‌وه‌رن و ئاگاداری تاقیكردنه‌وه‌ی گه‌لانن و هه‌ڵگری خه‌ونی گه‌وره و ره‌وان، بۆیه لای ئه‌و زۆرجار وا پێویست ده‌بوو كه له‌گه‌ڵیاندا بكه‌وێته‌وه گفتوگۆوه.\nله‌م په‌یوه‌ندی و كۆمه‌نیكه‌یشنه‌شدا، به‌لایه‌وه گرنگ بوو كه كایه‌ی سیاسه‌ت ئیلهام له هزر و تێز و خه‌ونی رووناكبیران وه‌ربگرێت، به‌ڵام هاوكاتیش هه‌ر خۆی، وه‌ك سیاسه‌تمه‌دارێكی به‌رپرس و بڕیار به‌ده‌ست، به‌لایه‌وه پێویست بوو كه تایبه‌تمه‌ندییه‌كانی وڵاتی خۆمانیشیان یادبخاته‌وه، پێش مه‌رجه سیاسی و ئابووریی و كۆمه‌ڵایه‌تییه‌كانی وه‌دیهێنانی هه‌ر خه‌ون و پڕۆژه‌یه‌كیش ده‌ستنیشان بكات كه رووناكبیران هه‌یانبێت.\nزیاتر له سیاسه‌تمه‌دار\nله‌مه‌دا، مام جه‌لال، گرفتێكی دیاریكراوی له باگراو‌ندی مه‌عریفیدا نه‌بوو. ئه‌وه‌ی كتێبخانه‌كه‌ی ئه‌وی دیتبێت، ئه‌وه‌ی چاوی به‌و فه‌رهه‌نگ و كتێب و نامیلكانه‌دا خشاندبێته‌وه كه له بواری زانستی سیاسه‌ت، سۆسیۆلۆژیا، سایكۆلۆژیا، یاسا، ئایین، ئه‌ده‌ب و فكر و فه‌لسه‌فه‌دا، خوێندبوونییه‌وه، كه به خه‌تی خۆی هێڵی به‌ژێر دێڕی په‌ڕه‌كانی زۆرێكیاندا هێناوه و تێبینیی له‌سه‌ر نووسیوون، ئه‌وه‌ی بڕێك ئاگاداری هه‌ندێ به‌رهه‌میشی بووبێ كه بیری فه‌لسه‌فی ئه‌ویان تێدا ره‌نگده‌داته‌وه، ئه‌وا ده‌زانێ كه مام جه‌لال سیاسه‌تمه‌دارێكی ئاسایی نه‌بوو، له‌بۆشاییه‌وه نه‌ببووه سه‌ركرده و كارەكته‌ری دوورنما و خاوه‌ن دنیابینی.\nئه‌و، له ساده‌ترین وه‌سفدا، تێكه‌ڵه‌یه‌ك بوو له سیاسی و رووناكبیر، كه‌سێك بوو به ئاگا و شاره‌زا له كۆمه‌ڵێك داهێنان و به‌رهه‌می ئه‌ده‌بی و تێكستی فه‌لسه‌فی و مه‌عریفی له‌باره‌ی مرۆڤ و كۆمه‌ڵگه و جیهانه‌وه.\nمام جه‌لال، شیعری هه‌ندێ له گه‌وره شاعیرانی كلاسیك و نوێی كورد و عه‌ره‌ب و ئینگلیزیشی له‌به‌ر بوو، هه‌ر بۆیه ئه‌و زۆر كه‌یفی به مه‌جلیسی رووناكبیران ده‌هات، له دڵه‌وه گه‌رم و به ئامێز بوو بۆ پێشوازی لێكردنیان و دیدار و گوێگرتن لێیان.\nئه‌و ته‌نانه‌ت ئه‌و سیاسه‌تمه‌دارانه‌شی خۆشده‌ویست كه رووناكبیر بوونایە، نزیكیی له خوالێخۆشبوو نه‌وشیروان مسته‌فا (1944-2017ز) و هاوڕێیه‌تی په‌نجا ساڵه‌یان، زاده‌ی متمانه‌ی تاڵه‌بانی بوو به عه‌قڵ و دانایی ره‌وانشاد و ژیانی له‌ناو كتێب و دۆكۆمێنته‌كاندا. هه‌روا رێزگرتنی له كۆمه‌ڵێك سه‌ركرده‌ی تری خوێنده‌واریش، چ له‌ناو حزبه‌كه‌ی خۆی و چ له ده‌ره‌وه‌ی، چ له قۆناغی شۆڕش و شاخ و چ دوای راپه‌ڕین و فه‌رمانڕه‌وایی له هه‌رێم و عیراق.\nبه‌كورتی، ئه‌م سه‌ركرده‌یه به پله‌ی یه‌كه‌م، له خوێنده‌واران رۆیشت، له ئه‌هلی قه‌ڵه‌م و فكر، له ئه‌دیبان و ئه‌كادیمییان، چ ئه‌وانه‌یان كه له ده‌ره‌وه‌ی هێزه سیاسییه‌كه‌ی خۆیدا بوون، چ ئه‌وانه‌ی ناو هێزه‌كه‌ی خۆیشی. ئه‌و به مانای ته‌واوی وشه، له ئاست ئه‌م هێزه كۆمه‌ڵایه‌تییه‌ی كۆمه‌ڵدا، مرۆڤێكی گوێگر و به‌خشنده بوو، هه‌م لێی وه‌رده‌گرتن و هه‌م پێی ده‌به‌خشین، له‌مه‌شدا رووناكبیرانی ده‌ره‌وه‌ی سنووری نه‌ته‌وه‌كه‌ی خۆشی خۆشده‌ویست و ئه‌وانیش هه‌روا.\nمام جه‌لال، له رووی پاڵپشتیی مه‌عنه‌وی و مادییشه‌وه، له سیاسییه هه‌ره هانده‌ره‌كان و كه‌سه هه‌ره سه‌خی و به‌خشنده و ده‌ستكراوه‌كان بوو، به‌بێ ئه‌وه‌ی له‌به‌رامبه‌ردا بۆ جارێكیش، له هیچ دیدار و كۆبوونه‌وه‌یه‌كی ره‌سمی و نا ره‌سمیدا، داوای وه‌لائی حزبی و ئه‌ندامێتییان له حزبه‌كه‌ی لێ بكات، له‌م خاڵه‌شدا، خۆی وته‌نی، «هه‌مووی به‌هی خۆی ده‌زانی، خۆشی به هی هه‌مووان»، ئه‌و له بواری رووناكبیریدا، نه‌ك هه‌ر دژی ده‌مارگیری بوو، بگره خۆی سیاسییه‌كی گه‌ردوونگه‌راش Universal بوو، له زۆر وڵاتی جیهانی خۆرئاوا و خۆرهه‌ڵاتیش، دۆستی زانا و رووناكبیر و رۆژنامه‌نووس و ئه‌دیبی خۆی هه‌بوو كه هه‌ندێک جار به سه‌ردان به‌سه‌ری ده‌كردنه‌وه و له‌ژیان و بیر و به‌رهه‌می نوێی ده‌پرسینه‌وه و راوێژی پێ ده‌كردن.\nمام جه‌لال، هه‌رگیز خۆی جیا نه‌كرده‌وه، ته‌نها بۆ خزمه‌تكردنیان و كاركردن نه‌بێت له‌سه‌ر ره‌خنه و تێز و پێشنیازی دڵسۆزانه‌یان. بۆیه مرۆڤ زۆرجار له‌به‌رده‌م ئه‌م سیاسه‌تمه‌داره كه‌م وێنه‌یه‌دا، هیچی ئه‌وتۆی نییه بۆ وتن و تۆماركردن جگه له‌وه‌ی كه بڵێ: روحت شاد مام جه‌لال، پیاوه دڵسۆز و جوانه‌كه‌ی ناو مێژووی سیاسیمان.\nکاروان عەلی یاروەیس كاندیدی ژمارە 32ی بازنەی 5ی سلێمانی لەسەر لیستی هاوپەیمانیی كوردستان\nبەدریە حسێن عەزیز كاندیدی ژمارە 28ی بازنەی 4ی سلێمانی لەسەر لیستی هاوپەیمانیی كوردستان\nغەریب ئەحمەد مستەفا كاندیدی ژمارە 20ی بازنەی 4ی پارێزگای سلێمانی لەسەر لیستی هاوپەیمانیی كوردستان